text:
2 Samwiri
Chapter 15
1 Awo olwatuuka oluvannyuma lw'ebyo Abusaalomu ne yeetegekera eggaali n'embalaasi n'abasajja ataano okuddukiranga mu maaso ge.
2 Abusaalomu n'agolokokanga mu makya n'ayimirira ku kkubo erya wankaaki: awo olwatuuka omuntu yenna bwe yabanga n'ensonga eyali ey'okujja eri kabaka okusalirwa omusango, awo Abusaalomu n'amuyitanga n'amugamba nti Oli wa ku kyalo ki? N'ayogera nti Omuddu wo wa kika kimu kya Isiraeri.
3 Abusaalomu n'amugamba nti Laba, ebigambo byo birungi bya nsonga; naye tewali muntu kabaka gw'atikkidde okukuwulira.
4 Abusaalomu n'ayogeranga era nti Singa nze nfuuliddwa mulamuzi mu nsi, buli muntu alina ensonga yonna oba musango ajjenga gye ndi, nange nandimukoledde eby'ensonga!
5 Awo olwatuuka omuntu yenna bwe yasemberanga okumweyanza, n'agololanga omukono gwe n'amukwatako n'amunywegera.
6 Awo bw'atyo Abusaalomu bwe yakolanga Isiraeri yenna abajjanga eri kabaka okusalirwa emisango: awo Abusaalomu n'abba bw'atyo emyoyo gy'abasajja ba Isiraeri.
7 Awo olwatuuka emyaka ana bwe gyaggwa Abusaalomu n'agamba kabaka nti Nkwegayiridde ŋŋende nsasule obweyamo bwange, bwe nneeyama Mukama, e Kebbulooni.
8 Kubanga omuddu wo yeeyama obweyamo bwe nnali nga ntuula e Gesuli mu Busuuli, nga njogera nti Mukama bw'alinzirizaayo ddala e Yerusaalemi, kale ndiweereza Mukama.
9 Kabaka n'amugamba nti Genda mirembe. Awo n'agolokoka n'agenda e Kebbulooni.
10 Naye Abusaalomu n'atuma ababaka okubunya ebika byonna ebya Isiraeri ng'ayogera nti Bwemunaawulira eddoboozi ly'ekkondeere ne mulyoka mwogera nti Abusaalomu ye kabaka e Kebbulooni .
11 Era ne wagenda ne Abusaalomu abasajja ebikumi bibiri abaava e Yerusaalemi, abaayitibwa ne bagenda nga tebamanyiridde; so tebaategeera kigambo kyonna.
12 Awo Abusaalomu n'atumya Akisoferi Omugiro, eyateesanga ebigambo ne Dawudi, okuva mu kibuga kye, e Giro, ng'awaayo ssadaaka. Okwekoba okwo ne kuba n'amaanyi; kubanga abantu beeyongerayongeranga bulijjo abaali ne Abusaalomu.
13 Awo ne wajja omubaka eri Dawudi ng'ayogera nti Emyoyo gy'abasajja ba Isiraeri gigoberedde Abusaalomu.
14 Awo Dawudi n'agamba abaddu be bonna abaali naye e Yerusaalemi nti Tugolokoke tudduke; bwe tutadduke tewaabeewo ku ffe anaawona Abusaalomu: mwanguwe okugenda, aleme okututuukako amangu n'atuleetako akabi, n'atta ekibuga n'obwogi bw'ekitala.
15 Awo abaddu ba kabaka ne bagamba kabaka nti Laba, abaddu bo beeteseteese okukola kyonna mukama wange kabaka ky'anaayagala.
16 Kabaka n'afuluma n'ab'omu nnyumba ye bonna ne bamugoberera. Kabaka n'aleka abakazi kkumi abazaana okukuuma ennyunba.
17 Awo kabaka n'afuluma, abantu bonna ne bamugoberera; ne babeera e Besu-meraki.
18 Abaddu be bonna ne bamuyitako ku mabbali; n'Abakeresi bonna n'Abaperesi bonna n'Abagitti bonna, abasajja lukaaga abaamugoberera okuva e Gaasi, ne bayita mu maaso ga kabaka.
19 Awo kabaka n'agamba Ittayi Omugitti nti Naawe ogendera ki naffe? ddayo obeere ne kabaka: kubanga oli mugenyi era eyagobebwa; ddayo ewuwo ggwe.
20 Ggwe eyajja olwa jjo, nandikutambuzizza eruuyi n'eruuyi wamu naffe leero, kubanga nze ŋŋenda gye nnyinza okugenda? ddayo, ozzeeyo ne baganda bo; okusaasira n'amazima bibeere naawe.
21 Ittayi n'addamu kabaka n'ayogera nti Mukama nga bw'ali omulamu ne mukama wange kabaka nga bw'ali omulamu, mazima mu kifo kyonna mukama wange kabaka w'anaabanga, oba okufa oba okuba omulamu, eyo n'omuddu wo gy'anaabanga.
22 Awo Dawudi n'agamba Ittayi nti Genda osomoke. Ittayi Omugitti n'asomoka n'abasajja be bonna n'abaana abato bonna abaali naye.
23 Ensi yonna ne bakaaba n'eddoboozi ddene, abantu bonna ne basomoka: ne kabaka naye n'asomoka akagga Kidulooni,abantu bonna ne basomokera awali ekkubo eridda mu ddungu.
24 Awo, laba, Zadooki naye n'ajja n'Abaleevi bonna nga bali naye, nga basitula essanduuko ey'endagaano ya Katonda; ne bassa essanduuko ya Katonda, Abiyasaali n'ayambuka okutuusa abantu bonna lwe baamala okuva mu kibuga.
25 Kabaka n'agamba Zadooki nti Situla essanduuko ya Katonda ogizzeeyo mu kibuga: bwe ndiraba ekisa mu maaso ga Mukama, alinkomyawo, aligindaga yo era n'ennyumba ye:
26 naye bw'alyogera bw'atyo nti Sikusanyukira n'akatono; laba, nze nzuuno, ankole nga bw'asiima.
27 Era kabaka n'agamba Zadooki kabona nti Ggwe toli mulabi? ddayo mu kibuga mirembe, ne batabani bo bombi naawe, Akimaazi mutabani wo ne Yonasaani mutabani wa Abiyasaali.
28 Laba, nze ndirindirira ku misomoko egy'omu ddungu okutuusa ekigambo lwe kiriva gye muli okuntegeeza.
29 Awo Zadooki ne Abiyasaali ne basitula essanduuko ya Katonda ne bagizza e Yerusaalemi: ne babeera eyo.
30 Awo Dawudi n'alinnya awayambukirwa ku lusozi olw'emizeyituuni, n'akaaba amaziga ng'alinnya; era yali yeebisse omutwe nga talina ngatto: n'abantu bonna abaali naye ne beebikka buli muntu omutwe ne balinnya, nga bakaaba amaziga nga balinnya.
31 Ne wabaawo eyabuulira Dawudi nti Akisoferi ali mu bo abeekobaanye ne Abusaalomu. Dawudi n'ayogera nti Nkwegayiridde, ai Mukama, fuula okuteesa kwa Akisoferi okuba obusirusiru.
32 Awo olwatuuka Dawudi bwe yatuuka ku ntikko awalinnyirwa, kwe baayimanga okusinza Katonda, laba, Kusaayi Omwaluki n'ajja okumusisinkana ng'ayuzizza ekizibawo kye n'ettaka nga liri ku mutwe gwe:
33 Dawudi n'amugamba nti Bw'onooyita nange, ononzitoowerera:
34 naye bw'onoddayo mu kibuga n'ogamba Abusaalomu nti Nze naabanga omuddu wo, ai kabaka; nga bwe nnabanga omuddu wa kitaawo mu biro eby'edda, bwe ntyo bwe naabanga omuddu wo kaakano: kale ononzitira okuteesa kwa Akisoferi.
35 Era tolina eyo wamu naawe Zadooki ne Abiyasaali bakabona? awo olunaatuukanga buli kigambo kyonna ky'onoowuliranga okuva mu nnyumba ya kabaka, onookibuuliranga Zadooki ne Abiyasaali bakabona.
36 Laba, balina eyo gye bali batabani baabwe bombi. Akimaazi mutabani wa Zadooki ne Yonasaani mutabani wa Abiyasaali; era abo be munaantumiranga okuntegeeza buli kigambo kye munaawuliranga.
37 Awo Kusaayi mukwano gwa Dawudi n'ayingira mu kibuga; Abusaalomu n'ayingira mu Yerusaalemi.


c: text/html

text:
Essuula 12
1 Kiŋŋwanidde okwenyumiriza, newakubadde nga tekusaana; naye ka ŋŋende mu kwolesebwa n'okubikkulirwa kwa Mukama waffe.
2 Mmanyi omuntu mu Kristo, eyaakamala emyaka ekkumi n'ena (oba mu mubiri, ssimanyi; oba awatali mubiri, ssimanyi; Katonda amanyi), okutwalibwa omuntu ali bw'atyo mu ggulu ery'okusatu.
3 Era, mmanyi omuntu ali bw'atyo (oba mu mubiri, oba awatali mubiri, ssimanyi; Katonda amanyi),
4 bwe yatwalibwa mu lusuku lwa Katonda, n'awulira ebigambo ebitayogerekeka, ebitasaanira muntu kubyatula.
5 Ku bw'omuntu ali bw'atyo nneenyumirizanga: naye ku bwange ssiryenyumiriza, wabula mu by'obunafu bwange.
6 Kuba singa nayagala okwenyumirizanga, ssandibadde musirusiru; kubanga nandyogedde amazima: naye ndeka, omuntu yenna alemenga okundowooza okusinga bw'andaba oba bw'ampulira.
7 N'olw'obukulu obusinga ennyo obw'ebyo ebyabikkulibwa, nnemenga okugulumizibwa ennyo, kyennava mpeebwa eriggwa mu mubiri, omubaka wa Setaani okunkubanga, nnemenga okugulumizibwa ennyo.
8 Olw'ekigambo ekyo nneegayirira Mukama waffe emirundi esatu, kinveeko.
9 N'aŋŋamba nti Ekisa kyange kikumala: kubanga amaanyi gange gatuukiririra mu bunafu. Kyennaavanga nneenyumiriza n'essanyu eringi olw'eby'obunafu bwange, amaanyi ga Kristo galyoke gasiisire ku nze.
10 Kyenva nsanyukira eby'obunafu, okugirirwanga eky'ejo, okwetaaganga, okuyigganyizibwanga, okutegananga, okulangibwanga Kristo: kubanga bwe mba omunafu, lwe mba ow'amaanyi.
11 Nfuuse musirusiru: mmwe mwampaliriza; kubanga nnagwanira okutenderezebwa mmwe; kubanga ssaasingibwa mu kigambo kyonna abatume abakulu ennyo, newakubadde nga nze siri kintu.
12 Mazima obubonero obw'omutume bwakolerwanga ewammwe mu kugumiikiriza kwonna, mu bubonero n'eby'amagero n'eby'amaanyi.
13 Kubanga kiki ekkanisa endala kye zaabasingiramu, wabula nze nzekka obutabazitoowereranga? munsonyiwe ekyonoono ekyo.
14 Laba, omulundi ogw'okusatu kaakano nneeteeseteese okujja gye muli; so siribazitoowerera: kubanga sinoonya byammwe, wabula mmwe: kubanga tekigwanira abaana okuterekeranga abakadde, wabula abakadde okuterekeranga abaana.
15 Era ndiwaayo era ndiweebwayo n'essanyu eringi olw'obulamu bwammwe. Bwe nsinga okubaagala ennyo, njagalibwa katono?
16 Naye si musango, nze ssaabazitoowerera, naye, bwe nnali omugerengetanya, nabateega mu lukwe.
17 Omuntu yenna gwe nnabatumira nnamufunya amagoba eri mmwe?
18 Nnabuulirira Tito, ne ntuma ow'oluganda awamu naye. Tito yafuna amagoba eri mmwe? tetwatambula n'Omwoyo omu? tetwatambulira mu kisinde kimu?
19 Obw'edda mulowoozezza nga ffe tubawoleza ensonga. Mu maaso ga Katonda twogerera mu Kristo. Naye byonna, abaagalwa, bya kubazimba mmwe.
20 Kubanga ntidde, bwe ndijja, mpozzi okubasanga nga mufaanana nga bwe ssaagala, nange mmwe muleme okunsanga nga nfaanana nga bwe mutayagala; mpozzi okubeera eyo okuyomba, obuggya, obusungu, empaka, okulyolyoma, okugeya, okwegulumiza, okujeema;
21 bwe ndijja nate, Katonda wange aleme okuntoowaza eri mmwe, nange okubanakuwalira abangi abaayonoona edda ne bateenenya obugwagwa n'obwenzi n'obukaba bwe baakola.

robotstxt: allowed

filter: keep


text:
Okubala
Chapter 1
1 Awo Mukama n'ayogerera ne Musa mu ddungu lya Sinaayi, mu weema ey'okusisinkanirangamu, ku lunaku olw'olubereberye olw'omwezi ogw'okubiri, mu mwaka ogw'okubiri nga bamaze okuva mu nsi y'e Misiri, ng'ayogera nti
2 Mubale omuwendo gw'ekibiina kyonna eky'abaana ba Isiraeri, ng'enda zaabwe bwe ziri, ng'ennyumba za bakitaabwe bwe ziri, ng'omuwendo gw'amannya bwe guli, buli musajja, ng'emitwe gyabwe bwe giri;
3 abaakamaze emyaka abiri n'okukirawo, bonna abayinza okutabaala mu Isiraeri, ggwe ne Alooni mulibabala ng'eggye lyabwe bwe liri.
4 Era waliba wamu nammwe omusajja ow'omu buli kika; buli muntu omutwe gw'ennyumba ya bakitaawe.
5 Era gano ge mannya g'abasajja abaliyimirira awamu nammwe: ku Lewubeeni; Erizuuli mutabani wa Sedewuli.
6 Ku Simyoni; Serumiyeeri mutabani wa Zulisadaayi.
7 Ku Yuda; Nakusoni mutabani wa Amminadaabu.
8 Ku Isakaali; Nesaneri mutabani wa Zuwaali.
9 Ku Zebbulooni; Eriyaabu mutabani wa Keroni.
10 Ku baana ba Yusufu: ku Efulayimu; Erisaama mutabani wa Ammikudi: ku Manase; Gamalyeri mutabani wa Pedazuuli.
11 Ku Benyamini: Abidaani mutabani wa Gidiyooni.
12 Ku Ddaani; Akiyezeeri mutabani wa Amisadaayi.
13 Ku Aseri; Pagiyeeri mutabaai wa Okulaani.
14 Ku Gaadi; Eriyasaafu mutabani wa Deweri.
15 Ku Nafutaali; Akira mutabani wa Enani.
16 Abo be baayitibwa ku kibiina, abakulu b'ebika bya bakitaabwe; gye gyali emitwe gy'enkumi za Isiraeri.
17 Awo Musa ne Alooni ne batwala abasajja abo abaatuddwa amannya:
18 ne bakuŋŋaanya ekibiina kyonna ku lunaku olw'olubereberye olw'omwezi ogw'okubiri, ne baatula okuzaalibwa kwabwe ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, ng'emitwe gyabwe bwe gyali.
19 Nga Mukama bwe yalagira Musa, bw'atyo bwe yababalira mu ddungu lya Sinaayi.
20 N'abaana ba Lewubeeni, omubereberye wa Isiraeri, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, ng'emitwe gyabwe bwe gyali, buli musajja eyaakamaze emyaka abiri n'okukirawo, bonna abaayinza okutabaala;
21 abaabalibwa ku bo, ku kika kya Lewubeeni, baali obukumi buna mu kakaaga mu bitaano.
22 Ku baana ba Simyoni, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, abaabalibwa ku bo, ng'omuwendo gw'amannya bwe gwali, ng'emitwe gyabwe bwe gyali, buli musajja eyaakamaze emyaka abiri n'okukirawo, bonna abaayinza okutabaala;
23 abaabalibwa ku bo, ku kika kya Simyoni, baali obukumi butaano mu kenda mu bisatu.
24 Ku baana ba Gaadi, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
25 abaabalibwa ku bo, ku kika kya Gaadi, baali obukumi buna mu enkumi ttaano mu lukaaga mu ataano.
26 Ku baana ba Yuda, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
27 abaabalibwa ku bo, ku kika kya Yuda, baali obukumi musanvu mu enkumi nnya mu lukaaga.
28 Ku baana ba Isakaali, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyalca abiri n'okukirawo, bonna abaayinza okutabaala;
29 abaabalibwa ku bo, ku kika kya Isakaali, baali obukumi butaano mu enkumi nnya mu bina.
30 Ku baana ba Zebbulooni, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
31 abaabalibwa ku bo, ku kika kya Zebbulooni, baali obukumi butaano mu kasanvu mu bina.
32 Ku baana ba Yusufu, ku baana ba Efulayimu, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
33 abaabalibwa ku bo, ku kika kya Efulayimu, baali obukumi buna mu bitaano.
34 Ku baana ba Manase, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
35 abaabalibwa ku bo, ku kika kya Manase, baali obukumi busatu mu enkumi bbiri mu bibiri.
36 Ku baana ba Benyamini, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
37 abaabalibwa ku bo, ku kika kya Benyamini, baali obukumi busatu mu enkumi ttaano mu bina.
38 Ku baana ba Ddaani, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
39 abaabalibwa ku bo, ku kika kya Ddaani, baali obukumi mukaaga mu enkumi bbiri mu lusanvu.
40 Ku baana ba Aseri, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
41 abaabalibwa ku bo, ku kika kya Aseri, baali obukumi buna mu lukumi mu bitaano.
42 Ku baana ba Nafutaali, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
43 abaabalibwa ku bo, ku kika kya Nafutaali, baali obukumi butaano mu enkumi ssatu mu bina.
44 Abo be baabalibwa, Musa ne Alooni be baabala, n'abakulu ba Isiraeri, abasajja kkumi na babiri: buli muntu wa mu nnyumba ya bakitaabwe.
45 Bwe batyo bonna abaabalibwa ku baana ba Isiraeri; ng'ennyumba za bakitaabwe bwe zaali, abaakamaze emyaka abiri n'okukirawo, bonna abaayinza okutabaala mu Isiraeri;
46 bonna abaabalibwa baali obusiriivu mukaaga mu enkumi ssatu mu bitaano mu ataano.
47 Naye Abaleevi ng'ekika kya bakitaabwe bwe kyali tebaabalibwa mu bo.
48 Kubanga Mukama yagamba Musa
49 nti Kyokka ekika kya Leevi tolikibala, so tolinoonya muwendo gwabwe mu baana ba Isiraeri:
50 naye Abaleevi obafuule abakulu b'ennyumba ey'obujulirwa, era ab'ebintu byayo byonna, era ab'ebintu byonna ebigenderako: banaasitulanga ennyumba, n'ebintu byayo byonna; era banaagiweerezanga, era baanasiisiranga okwetooloola ennyumba.
51 Era ennyumba bw'eneebanga etambula, Abaleevi be banaagisimbulanga: era ennyumba bw'eneebanga esimbibwa, Abaleevi be banaagisimbanga: era munnaggwanga anaasemberanga anattibwanga.
52 Era abaana ba Isiraeri banaasimbanga eweema zaabwe; buli muntu okuliraana n'olusiisira lwe ye, era buli muntu okuliraana n'ebendera ye ye, ng'eggye lyabwe bwe liri.
53 Naye Abaleevi banaasiisiranga okwetooloola ennyumba ey'obujulirwa, walemenga okuba obusungu ku kibiina ky'abaana ba Isiraeri: era Abaleevi banaabanga n'omulimu ogw'okukuuma ennyumba ey'obujulirwa.
54 Bwe batyo bwe baakola abaana ba Isiraeri; nga byonna bwe byali Mukama bye yalagira Musa, ne bakola bwe batyo.


text:
Essuula 1
1 Pawulo, omutume wa Kristo Yesu olw'okwagala kwa Katonda eri abatukuvu abali mu Efeso n'abakkiriza mu Kristo Yesu:
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Yeebazibwe Katonda Kitaawe wa Mukama waffe Yesu Kristo, eyatuwa buli mukisa gwonna ogw'Omwoyo mu bifo eby'omu ggulu mu Kristo:
4 nga bwe yatulondera mu ye ng'ensi tennaba kutondebwa, ffe okubeera abatukuvu abatalina kabi mu maaso ge mu kwagala:
5 bwe yatwawula edda okumufuukira abaana ku bwa Yesu Kristo, nga bwe yasiima olw'okwagala kwe,
6 ekitiibwa ky'ekisa kye kiryoke kitenderezebwenga, kye yatuwa obuwa mu oyo omwagalwa:
7 eyatuweesa akununulibwa kwaffe olw'omusaayi gwe, okusonyiyibwa ebyonoono byaffe, ng'obugagga obw'ekisa kye bwe buli,
8 kye yasukkiriza gye tuli mu magezi gonna n'okutegeera kwonna,
9 bwe yatutegeeza ekyama eky'okwagala kwe, nga bwe yasiima yekka, nga bwe yamalirira edda mu ye,
10 olw'obuwanika obw'omu biro ebituukirivu, okugattira awamu byonna mu Kristo, ebiri mu ggulu n'ebiri ku nsi;
11 mu oyo naffe mwe twafuukira obusika bwe twayawulibwa edda mu kumalirira kw'oyo akoza byonna nga bw'ayagala mu kuteesa kwe;
12 ffe tulyoke tubeere ettendo ly'ekitiibwa kye, ffe abaasooka okusuubira mu Kristo:
13 era nammwe mu ye, bwe mwawulira ekigambo eky'amazima, enjiri ey'obulokozi bwammwe, mu oyo, n'okukkiriza bwe mwakkiriza, ne muteekebwako akabonero n'Omwoyo Omutukuvu eyasuubizibwa,
14 gwe musingo gw'obusika bwaffe, okutuusa envuma ya Katonda lw'erinunulibwa, ekitiibwa kye kitenderezebwe.
15 Bwe nnawulira okukkiriza Mukama waffe Yesu okuli mu mmwe, era kwe mulaga eri abatukuvu bonna,
16 kyenva sirekangayo kwebaza, nga mboogerako mu kusaba kwange;
17 Katonda wa Mukama waffe Yesu Kristo, Kitaffe ow'ekitiibwa, abawe omwoyo ogw'amagezi n'ogw'okubikkulirwa mu kumutegeera ye;
18 nga mumulisibwanga amaaso ag'omutima gwammwe, mmwe okumanya essuubi ery'okuyita kwe bwe liri, obugagga obw'ekitiibwa eky'obusika bwe mu batukuvu bwe buli,
19 era obukulu obusinga ennyo obw'amaanyi ge eri ffe abakkiriza bwe buli, ng'obuyinza bw'amaanyi ge bwe bukola,
20 ge yakoza mu Kristo, bwe yamuzuukiza mu bafu, n'amutuuza ku mukono gwe ogwa ddyo mu bifo eby'omu ggulu,
21 waggulu nnyo okusinga okufuga kwonna n'obuyinza n'amaanyi n'obwami na buli linnya eryatulwa si mu mirembe gino gyokka naye ne mu egyo egigenda okujja:
22 n'ateeka byonna wansi w'ebigere bye, n'amuteekawo okuba omutwe ku byonna eri ekkanisa,
23 gwe mubiri gwe, okutuukirira ku oyo atuukiriza byonna mu byonna.


text:
Bya FREDERICK KIWANUKA NE MUSA BALIKOOWA
BW’OTUUKA mu kabuga k’e Akokoro, ezaalwa eyaliko pulezidenti wa Uganda Apollo Milton Obote tolema kujjukira lugero lw’Ekiganda oluganda nti ‘Ezivaamu omukulu zangaala!’
Akokoro kabuga akaavuga ennyo mu biseera gavumenti ya UPC we yabeerera mu buyinza. Wabula kati kaafuuka matongo, omutali kisanyusa na kimu. Buli wamu nsiko na bifulukwa .
Mulimu akaduuka ak’ekisaazisaazi kamu, temuli loogi ,birabo bya mmere wadde bbaala ezitegeerekeka.
Bbaasi emu yokka eyita mu Akokoro ng’eva e Apac okudda e Kampala ,bw’ekuleka olina kugirinda nkeera.
Ate bw’oba ogifunye ekutwalira buwanana. Olaba temuli bodaboda!
Akokokoro kasangibwa mu ssaza ly’e Maruzi mu Disitulikiti y’e Apac, mu Lango.
Mu butuufu Akokoro si kabuga wadde nga omugenzi Obote yakawaananga nnyo ,n’atuuka n’okukayita ‘ Akokoro City’
Bw’oba tolinnye bbaasi emu yokka eyitirayo, olina kulinnya bbaasi oba takisi yonna ekwata olugenda mu mambuka ga Uganda n’oviiramu ku mailo nnya ng’onootera okutuuka e Kigumba mu Disitulikiti empya ey’e Kiryandongo.
Awo linnya bodaboda ekutwale ku mwalo gw’e Masindi Port oguli ku nnyanja Kyoga.
Ejja kukuggyako 2,000/- oba 3,000/-. Masindi port w’osanga ekidyeri ekikusomosa ne kikutuusa ku mwalo e Kungu mu Apac.
Ekibi okuva awo tewali takisi, mpozzi ng’obadde wa mukisa n’osanga agendayo n’akutwalako.
Bwe kitaba ekyo olina kwepekeca olugendo lwa mayiro 25! Owa bodaboda akuggyako wakati wa 15,000/- ne 20,000/-.
Naye nga bwe bagamba nti, ‘Ofunda n’omuliika n’akukuliza abaana!’
Akokoro ky’ekifo Dr.Apollo Milton Obote we yazaalibwa mu maka ga kitaawe omugenzi Stanley Opeto mu 1925 .
Ku kyalo kye kimu Obote kwe yaziikibwa mu 2005
Wano Obote we yava n’agenda okusoma n’oluvannyuma n’ayingirira ebyobufuzi mwe yayita okututumuka amale afuuke Katikkiro wa Uganda eyasooka n’oluvannyuma awambe obuyinza mu 1966.
Omugenzi Idi Amin bwe yamaamulako Obote mu 1971, Akokoro kye kimu ku bifo gye yasooka okutuuka nga yaakamala okulayizibwa, n’agumya eng’anda za Obote nga bwe yali tagenda kubatuusaako kabi konna.
Ng’oggyeeko akalwaliro akali ddaala lya Health centre 3 n’ekitebe kya ggombolola ya Akokoro byombi ebizimbiddwa ebiseera bino, tewali kiraga nti w’ozze kabuga.
Ng’oggyeeko ennyumba emu yokka ekyali empya, Gavumenti gye yaakazimbira musajjamukulu Obadia Akaki (89) muganda wa Obote akyali ku nsi, n’endala nnyina wa Obote mwe yasulanga , mu Akokoro temuli kizimbe kirabwako.
Amalaalo ga Obote gamaze okuyooyootebwa.
ABATUUZE
Abatuuze b’e Akokoro tebanguyira muntu mupya ate bw’oba tomanyi Lulang’o kiyitirira.
Okyama awaka n’okonkomalira mu luggya nga tewali akunyega ,ng’ate oluusi bakwekweka.
Naye waliwo abamu b’osobola okuggyako emboozi ng’era okusinziira ku bataka abamu be nayogeddeko nabo , Obote teyagendangako waabwe ekiseera kye yabeerera mu buyinza.
Bagamba nti baamulabako omulundi gumu gwokka.
Kumpi Akokoro yali wa Kika kimu ekya Oyima Obote mw’ava.
Ng’oggyeeko Obote ,kitaawe Stanely Opeto , nnyina wa Obote ne jjaajjaawe Ibrahim Akiki, waliwo n’abekika abalala abaziikiddwa mu Akokoro.
Mu bifulukwa ebiri mu kabuga Akokoro wakati, mwe muli agaali amaka g’omugenzi Adoko Yamukuto eyali kitaawe wa Obote omuto .
Ekifulukwa ekirala gaali maka ga kitaawe wa Obote agoookubiri mwe yabeeranga ne mukyala we ataali nnyina wa Obote.
Kitaawe wa Obote ,Stanley Opeto ye yaziikibwa mu maka g’omu ku batabani be ayitibwa Enos Adoko nago agali mu Akokoro.
Ate muganda wa Obote omulala ayitibwa Obote Nywaruwok ,naye yaziikibwa mu Akokoro ng’ono ye ennyumba ye mwasigalamu mutabani we Jameson Onapa.
OBADIA AKAKI
Musajjamukulu Obadia Akaki (89) mukulu w’omugenzi Obote. Era Gavumenti yaakamuzimbira amaka mu Akokoro, ye Mutaka yekka akyasigaddewo ku b’enganda za Obote abali e Akokoro.
Natuuse ewuwe ku ssaawa nga 8 . Okuggyako emboozi teyasobodde kulanda nnyo engeri gye yabadde ayogera olulango lwokka nga mutabani we y’ankyusiza mu lungereza.
Ate twabadde tukyanyumya ne wabaawo eyeeyise mutabani w’awaka eyakubye essimu n’amukomako obutanyumiza bannamawulire bintu bya Kika.
Era wano Akaki yatandise okusala ku bigambo ,era n’agaana n’okumukuba ekifaananyi.
Kyokka nga nsiibula yesozze mu kisenge mw’asula n’akukunulayo ekifaananyi ekinene ekiwange mu fuleemu kye baamukuba ng’agwa pulezidenti Museveni mu kifuba.
“Museveni ye yanzimbira amaka gano era y’andabirira mu buli kimu,” bwe yaqgambye ng’andaga ekifaananyi.
ENTAANA YA OBOTE
Ebbanga lya mmita nga 300 w’osanga amaka Obote ge yazimbira nnyina ng’akyali mu buyinza , ng’era emanju waago omugenzi Obote gye yaziikibwa .
Entaana ya Obote ziri wamu n’eya jjaajjaawe Ibrahim Akaki.
Mu maka gano mulimu abakazi babiri, naye olukusa okugenda ku ntaana ya Obote oluggya ku LC oba musajjamukulu Akaki.
Gavumenti yataddeko abakozi okuyooyoota amalaalo n’okuddaabiriza ennyumba ya Obote era akulira abazimbi bano,
John Ssempebwa Mulwanyi yang’ambye nti omulimu baakugumala nga September 30.
Omulimu gw’okuddabiriza amalaalo ga Obote n’e nju ye gwassibwamu ssente Gavumenti ya Uganda mu kusika omuguwa okw’amaanyi okwaliwo wakati wa Gavumenti n’aba UPC.
Kyokka Palamenti ng’eyita mu nnamwandu Miria Kalule Obote baawangula era muka Obote y’alabirira omulimu guno.
Ssempebwa yagambye nti teri wa UPC yali atuuseeko we bakola okuva lwe baatandika omulimu guno nga 1/8/2012 okuggyako mutabani wa Obote ayitibwa Akena ne Miria Obote.


text:
Bya EDWARD SSERINNYA NE HERBERT MUSOKE
WALIWO okusika omuguwa mu Palamenti, ababaka abali ku kakiiko akayisa amateeka ku biragalalagala kaleese ekiteeso ky’okuwera amayirungi. Wabula ababaka abalala bakiwakanya nnyo, bagamba nti bwe kyakuleetawo obumenyi bw’amateeka.
Ababaka okuli, Alice Alaso (Serere), Olivia Kwagala (Iganga), Naome Kaabule (Luuka), Samuel Ssemugaba (Kiboga west) Dr. Lulume Bayiga owa Buikwe South n’abalala bawagira etteeka okuyisibwa eriwera Amayirungi nti kuba gavuddeko abantu okutabuka emitwe n’okunaabuka ensonyi ne batandika okwenyigira mu bikolobero n’obumenyi bw’amateeka.
Abaliwakanya okuli Muwanga Kivumbi ne Mariam Nalubega abakiikirira Butambala ne Medard Lubega Sseggona bagamba nti okuwera Amayirungi kyakuvaako abantu bangi okufiirwa emirimu n’okusannyalaza enkulaakulana mu bitundu byabwe. Bano baagala amayirungi gawanduukululwe ku lukalala lw’ebiragalagala eby’omutawaana.
Omubaka w’e Nakawa Fred Ruhindi we yabasoomolezza nti, okuwagira abagalima oba totunuulidde bulabe bwe gatuusa ku bantu abagakozes.
Awagira nti gasaanye gawerebwe oluvannyuma lw’okusomesa abalimi akabi akagalimu n’okubabuulira nti basobola okudda ku birime ebirala. Sseggona ayagala etteeka eriwera ebiragalagala liyite wabula baggyemu Amayirungi gokka kubanga lipoota ya bannassaayansi ku Mayirungi ekontana, kuba abamu bagamba nti galina obulabe ate abalala tegalina.
ebiragala eby’obulabe
Akakiiko bwe kaakoze okunoonyereza ku biragalalagala eby’obulabe mu ggwanga, Amayirungi gateekeddwa mu kya 20, sigala mu kya kutaano, omwenge mu kya mwenda, ate ebyo byo ku katale kwebiri.
Abawagira Amayirungi babuuza nti: Lwaki tebasooka kuwera mwenge naye ne balandukira ku Mayirungi agali mu 20? Akawaayiro 11, mu tteeka lino kaagala okuwera Amayirungi mu mbeera zonna nga keesigama ku bulabe bwe galina eri obulamu bw’abantu.
Ssentebe w’akakiiko akakola ku kulwanyisa ebiragalalagla mu Palamenti, Benny Bugembe bwe yabadde ayanjula lipoota y’akakiiko yagambye nti mu 2005 minisitule y’ebyobulamu yalaga ng’abantu mu Uganda 5 -10 ku 100 baali bakozesa ebiragalalagala omuli enjagala, amayirungi, taaba, amafuta g’ennyonyi, walagi n’ebirala.
Mawejje Wasswa, omu ku balimi b’amayirungi e Nakirama.
ABALIMI
Vincent Kizito, Ssentebe w’ekibiina kya, Wakiso Miraa Growers & Dealers Association Ltd (MIGADAW), ekigatta abalimi n’abasuubuzi b’Abayirungi mu Wakiso, Butambala, Buikwe ne Kampala agamba nti, omulimu gw’okulima amayirungi mu bitundu bino gwe gubayimirizzaawo.
Yagambye nti ababaka beekube mu kifuba: Bw’otegereza embeera y’ebyenfuna mu ggwanga, bw’owera amayirungi olwo abagalima bagenda kudda wa?
“Kisaanye basooke okunoonyereza nga tebannagawera, kuba n’ebirime ng’ebitooke n’emmwaanyi bikaze,” bwe yagambye.
Agamba: Amayirungi gatonzeewo emirimu kuba mu Wakiso mulimu abalimi abasoba mu 24,950, Butambala 16,000, Buikwe 7,150 ate mu Kampala mulimu abasuubuzi abasoba mu 1,030 nga bano bakozesa abantu abasoba mu 147,690.
Bano bonna balina famire ezibayimiriddeko, n’olwekyo okusaanyawo omulimu gw’Amayirumngi kuba kwekuba ssasi mu kigere.”
Amayirungi gamaze mu Uganda emyaka egisoba mu 70 nga galimibwa mu disitulikiti ezisoba mu 20. Gaaleetebwa Sheikh Omuwarabu eyali asomesa Bamaseeka e Butambala era nga gye gasooka okulimibwa. Kizito agamba nti ye omwezi afuna 600,000/- mu bikolo ebitono ennyo by’alina awaka.
STEPHEN KATUNZE, MUNKABIRA NSAGGU
Nze okukulima Amayirungi nnatunda nnyumba yange e Mutundwe mu 2001 olwo ssente ze nafuna ne nzija ngula eno yiita 20 kwe nkolera buli kimu ekyange.
Mu kiseera kino wano waali kibira etaalina kikolerwako. Bwe namala okusimba Amayirungi natandika okukola ebintu ebirala era nga mu kiseera kino nayingira omulimu gw’obulunzi nga nnunda enkoko z’amagi nga nina enkoko ezisoba mu 10,000.
Nina ekiruubirirwa kya kulunda enkoko 50,000 era ng’olwokuba nti nakiraba ng’amayirungi ganfunira kiralu, nasalawo okukozesaako yiika emu n’ekitundu yokka ku ttaka lino ku birala era ng’olw’okuba nnina akafo kafunda nnatandise okuzimba ebiyumba bya kalina mwe ng’enda okuzirundira.
‘Abasawo bakakasizza nti Amayirungi tegakosa bwongo’
KATUNZE agamba: Gavumenti ekimanye nti Amayirungu ge tulina galiisa abantu bangi ddala okuva ku ffe abalimi, abakozi, abakungula, abavuzi b’ebidduka nga bodaboda, abasuubuzi , ab’amazzi n’abalala.
Olw’okuba nti ekitundu kyaffe kisingamu busozi, mu kiseera ky’ekyeya kikala nnyo.
Nasima oluzzi lw’omu ttaka wansi nga nkozesa masannyalaze okukuba amazzi gano okugassa mu ttanka mwe gava okufukirira era nga wano nkozesa ssente ezisoba mu kakadde ku masannyalaze.
Olw’okuba nti amazzi gabeera getaagisa mangi mpangisa ebimotoka ebireeta amazzi nga wano nkozesa obukadde obusoba mu bubiri buli wiiki.
Mu musiri guno nsobola okufunamu obukadde obusoba mu 20 omwezi n’ensobola okukola byonna bye nkola kuba n’amasannyalaze okutuuka mu kitundu kino gaali maanyi gange nga nkozesa ssente okuva mu mayirungi.
Nze ndowooza nti mu kifo ky’okuwera Amayirungi, Gavumenti esseewo amateeka agalambika enkozesa n’okulung’amya byonna ebigatwatako.
E South Afrika bagakolamu amajaani agayitibwa ‘Green Tea’ era ng’abantu bangi mu Uganda bagagula. E Thailand gakolebwamu eky’okunywa ekiyitibwa ‘Mikoshi Green Tea’ nga mu supamaketi kigulibwa 3,500/-.
Mu ngeri y’emu twafuna bamusigansimbi okuva e South Afrika nga baagala tubaguzenga amayirungi ttani 2000 buli mwezi kyokka nga tetugalina era ssente ne zitusuba.
Prossy Nakazibwe ne Edith Nabukalu nga basiba amayirungi.
MAWEJJE WASSWA E NAKIRAMA
Tulimye Amayirungi emyaka egisoba mu 10 wamu n’okugalya naye tewali gwe gaali gatabudde.Ekizibu kyokka kiri ku bantu abagalya nga bagatabika n’ebintu ebirala naddala enjaga, walagi w’omu buveera n’ebirala.
PAUL KAWOOYA, SSAABAKRISTU W’E NSAGGU
Obulamu bwange bwonna mbumaze mu mulimu guno kuba mwangu gwa kukola ate nga gufuna kuba ssente mweziri.
Mu Mayirungi mwe tuggya ssente ezisomesezza abaana baffe okutuukira ddala ku matendekero ga waggulu ekiyambye ennyo okulwanyisa obutamanya n’obutasoma mu bitundu byaffe.
Nze ndowooza nti ababaka nga tebannabaga tteeka, bandibadde bafuna abakugu mu by’obwongo ne bakola okunoonyereza okumala ku birungo ebiri mu Mayirungi n’engeri gye bikosaamu obwongo bw’abantu kuba abasinga batambulira ku bye bawulira naye nga tebabimanyi wadde okubikakasa.
ISMAIL KIBUUKA 52
Ndya Amayirungi naye sirina buzibu bwonna bwe nnali ngafunyeemu.
Oluvannyuma lw’emmwaanyi okufa, twagezaako ebitooke kyokka nabyo byalumbibwa akawuka era ne bifa. Muwogo gwe twalimanga okufunamu ssente ng’afiira mu ttaka olw’obuwuka, Amayirungi gabadde tegannaba kufuna bulwadde.
SSENTEBE LC 1 MUNKABIRA, MIKE NSEREKO
Mbadde ku bukubulembeze bw’ekyalo kino okuva mu 1996, enkulaakulana tugifunye mu Mayirungi. Ebiseera by’emabega ng’abasomye tubawulira mu byalo birala naye kati buli matikkira ku kyalo kuno tubeera n’abayizi abawera abamalirizza emisomo mu yunivasite.
Obumenyi bw’amateeka bukendedde nnyo naddala obubbi kuba abantu abasinga bakeera ku makya ssaawa nga 11:00 okugenda okukola ate nga bakimanyi nti bagenda kusasulwa.
Kino kiyambye nnyo abantu okutereka ssente n’okwezimba era nga bangi abazimbye amayumba amalungi.
Waliwo ekkobaane okufiiriza abantu nga bwe baakola ku Vanilla e Mukono!
OKUNOONYEREZA
Kasozi agamba nti oluvannyuma lwa Gavumenti okutandika okulaga nga bwerina enteekateeka z’okuwera Amayirungi agatuyimirizaawo, twasalawo okutandika okukola okunoonyereza tukakase oba nga ddala ebyogerwa ku kireme kyaffe bituufu tukyesonyiwe.
Twagenda mu minisitule y’ensonga z’omunda mu laabu ya gavumenti (Directorate of Government Analytical Laboratory), e Wandegeya okunoonyereza era lipoota ya Dr. David Mutende eraga nti Amayirungi galimu ebirungo ebicamula obwongo bw’omuntu kyokka nga si byabulabe nnyo eri obulamu gwaffe.
Mu ngeri y’emu lipoota eyafulumizibwa Dr. Archileo N. Kaaya, akulira ekitongole kya Food Technology and Nutrition mu Makerere University eyafulimizibwa nga 05,02,2014 yalaga nti Amayirungin galimu ebirungo ebivaamu amaanyi, Potassium ne Vitamini C ne Phenolic Compounds.
Yalaga nti ebirungo bino birina omugaso mu bulamu bw’omuntu okuli okukwanaganya puleesa mu musaayi, okukuuma omutima nga gukuba bulungi, okuyamba ku ntambuza y’omusaayi mu misuwa, okwongera ku bungi bw’omusaayi ogugenda ku bwongo n’ebirala.
Mungeri y’emu lipoota eraga nti ebirungo ebina okuli, Cathine, Cathenone, Norephedrine ne Phellandrone biccamula obwongo bw’omuntu n’okutamiiza nga biyitiridde bikola obutundu 0.086 ku 100 ku birungo ebiri mu mayirungi.
Ebirungo bino era bifulumizibwa mu kikoola ekimaze okunogebwa okuyita mu mazzi ge kifulumya era nga mu ssaawa emu n’ekitundu ebirungo ekya Cathine ne Cathenone bibeera biweddemu ate mu ssaawa 12 ebibiri ebisigadde nabyo bivaamu.
Era yalaga nti mu 1980, ekitongole ky’ebyobulamu mu nsi yonna (WHO), kyalaga wadde Amayirungi galimu ebirungo ebisobola okutabula obwongo bw’omuntu ebirungo bino bitono bw’ogeraageranya n’omwenge ne taaba.
Dr. Kaaya yategeeza nti abantu abalya Amayingi basaanidde okuyambibwako nga balambikibwa ku ngeri ennung’amu gye basobola okugakozesa kuba galina omugaso mu bulamu bwabwe.
POLIISI
Omwogezi wa poliisi mu Kampala n’emiriraano, Fred Enanga agamba nti nga poliisi babadde batambulira ku mateeka agaliwo naye nga kigambibwa nti Amayirungi kimu ku bisinze okutabula abantu emitwe.
“Wabula waliwo abagamba nti amayirungi gano baliko bye gayambye ng’okukuuma baddereeva nga batunula ne kitangira obubenje, okuwonya endwadde n’ebirala kyokka mu ngeri y’emu tusaanira okutunuulira engeri gye galeetamu obumenyi bw’amateeka kuba bangi be tukwatidde mu bumenyi bw’amateeka nga balina ebikoola bino mu nsawo,” bwe yagambye.


text:
ABANTU bangi batambula ne ssente z’okwekuumisa nga bagamba za kuwa baserikale
abanaabatawaanya mu kkubo.
Enkola eno ekwanguyiza ggwe ali mu buzibu wabula nkyamu kuba ekema n’okukozesa abaserikale ensobi.
Abantu abakola ebintu nga bino kyetaaga ne bakwatibwa ne bavunaanibwa ate ne baweebwa ekibonerezo eky’amaanyi kuba kye bakola tekikoma ku kulemesa baserikale kukola bulungi mirimu
gyabwe wabula kiyingizaamu n’okulya mu ggwanga lyabwe olukwe.
Mukomye okukema abaserikale ne ssente naddala mu biseera bino eby’ennaku enkulu.
Ate n’abaserikale mugumire ku birayiro bye mukuba.
Joseph Muwanga, Sseeta.


text:
OMUMYUKA wa Pulezidenti wa CECAFA era eyaliko pulezidenti wa FUFA, Lawrence Mulindwa wiiki eno yakyaddeko ku kitebe ky’amagye e Mbuya gye yayaniriziddwa mu bitiibwa nga bamusiima ebirungi by'akoledde omupiira mu ggwanga.
Omudduumizi w'eggye lya UPDF, Gen. Katumba Wamala ye yakulembeddemu emikolo gino egyetabiddwaako ebikonge by'amagye ebiwerako omwabadde n’aduumira amagye g'oku ttaka, Maj. Gen. David Muhoozi, omubaka wa palamenti, Brig.Phenihas Katirima n’abalala.
Mulindwa aliko ebintu ebikalu omwabadde;ekikopo, emijoozi n’emipiira bye yatonedde amagye ng'era yabikwasizza Katumba Wamala.
Katumba yayogedde ku Mulindwa nga nakazadde w’omupiira mu ggwanga era n’amwebaza olw’okuleeta enkulaakulana mu muzannyo guno.
Mulindwa, amaze emyaka egisoba mu mukaaga ng'adduukirira empaka z’abajaasi ezibeerawo buli mwaka ng'era ez’omwaka guno zijja kuyindira Mbarara okutandika ku Lwokuna.
Ng'emikolo gino gigenda mu maaso, nze we nabadde ntudde nasanyukiddeko Mulindwa okuba ng'eriyo abasiima by'akoledde eggwanga.
Katumba yategeezezza abagenyi be nti okusinziira ku buyambi Mulindwa bw'azze atonera amagye, awulira nga bakyalina okusoomoozebwa kunene okwongera amaanyi mu bye bakola okusobola okumusanyusa nga bawangula ebikopo ebyenjawulo.
Mu kwogera kwe, Mulindwa yasiimye UPDF olw’okujjumbira ebyemizannyo era ne yeeyama okwongera okubadduukirira.
Yasabye Simba SC egusambira mu 'super' okwongeramu amaanyi kuba erina n’obusobozi obusitukira mu bikopo.
Nga bannabyamizannyo tukyalina bingi eby’okuyigira ku Mulindwa ng'okukimanya nti okuweereza omupiira tekikwetaagisa kubeera pulezidenti wa FUFA kuba wadde ye yawummula naye akyakola bingi ebiyamba omuzannyo gwaffe.
(rogersmulindwa43@gmail.com)


text:
2 Bassekabaka
Chapter 14
1 Mu mwaka ogw'okubiri ogwa Yowaasi mutabani wa Yowakaazi kabaka wa Isiraeri Amaziya mutabani wa Yowaasi kabaka wa Yuda n'atanula okufuga.
2 Yali yakamaze emyaka makumi abiri mu etaano bwe yatanula okufuga; n'afugira emyaka amakumi abiri mu mwenda mu Yerusaalemi: ne nnyina erinnya lye yali Yekoyadiini ow'e Yerusaalemi.
3 N'akola ebyali mu maaso ga Mukama ebirungi, naye nga tamwenkana Dawudi kitaawe bye yakola nga byonna bwe byali Yowaasi kitaawe bye yakolanga.
4 Naye ebifo ebigulumivu tebyaggibwawo: abantu nga bakyawaayo ssaddaaka era nga bootereza obubaane ku bifo ebigulumivu.
5 Awo olwatuuka obwakabaka nga kye bujje bunywezebwe mu mukono gwe n'alyoka atta abaddu be abatta kabaka kitaawe:
6 naye abaana b'abassi teyabatta: ng'ebyo bwe biri ebyawandiikibwa mu kitabo eky'amateeka ga Musa, nga Mukama bwe yalagira ng'ayogera nti Bakitaabwe tebattibwanga ku lw'abaana, so n'abaana tebattibwanga ku lwa bakitaabwe; naye buli muntu anaafanga olw'okwonoona kwe ye.
7 Ku Edomu n'attirako kakumi mu Kiwonvu eky'Omunnyo, n'amenya Seera ng'alwana, n'akituuma erinnya lyakyo Yokuseeri ne leero.
8 Awo Amaziya n'atuma ababaka eri Yekoyaasi mutabani wa Yekoyakaazi mutabani wa Yeeku kabaka wa Isiraeri: ng'ayogera nti Jjangu tulabagane n'amaaso.
9 Awo Yekoyaasi kabaka wa Isiraeri n'atumira Amaziya kabaka wa Yuda ng'ayogera nti Omwennyango ogw'ali ku Lebanooni gwatumira omuvule ogwali ku Lebanooni nga gwogera nti Muwe muwala wo mutabani wange amufumbirwe: awo ensolo ey'omu nsiko eyali ku Lebanooni n'eyitawo n'erinnyirira omwennyango.
10 Mazima okubye Edomu, n'omutima gwo gukugulumizizza okyenyumiririzeemu obeere eka; kubanga lwaki okweyingiza mu bitali bibyo n'ofiirwa, n'ogwa ggwe ne Yuda wamu naawe?
11 Naye Amaziya n'atakkiriza kuwulira. Awo Yekoyaasi kabaka wa Isiraeri n'atabaala; ye ne Amaziya kabaka wa Yuda ne balabaganira n'amaaso e Besusemesi ekya Yuda.
12 Yuda n'agobebwa mu maaso ga Isiraeri; ne baddukira buli muntu mu weema ye.
13 Awo Yekoyaasi kabaka wa Isiraeri n'awambira Amaziya kabaka wa Yuda mutabani wa Yekoyaasi mutabani wa Akaziya e Besusemesi, n'ajja e Yerusaalemi n'amenyamenya bbugwe wa Yerusaalemi, okuva ku mulyango gwa Efulayimu okutuuka ku mulyango ogw'oku nsonda, emikono ebikumi bina.
14 N'anyaga ezaabu n'effeeza yonna n'ebintu byonna ebyalabika mu nnyumba ya Mukama ne mu by'obugagga eby'omu nnyumba ya kabaka, era n'ab'emisango, n'addayo e Samaliya.
15 Era ebikolwa ebirala byonna ebya Yekoyaasi bye yakola n'amaanyi ge era bwe yalwana ne Amaziya kabaka wa Yuda tebyawandiikibwa mu kitabo eky'eby'omu mirembe gya bassekabaka ba Isiraeri?
16 Yekoyaasi ne yeebakira wamu ne bajjajjaabe, n'aziikirwa mu Samaliya wamu ne bakabaka ba Isiraeri; Yerobowaamu mutabani we n'afuga mu kifo kye.
17 Awo Amaziya mutabani wa Yowaasi kabaka wa Yuda n'amala emyaka kkumi n'etaano Yekoyaasi mutabani wa Yekoyakaazi kabaka wa Isiraeri ng'amaze okufa.
18 Era ebikolwa ebirala byonna ebya Amaziya tebyawandiikibwa mu kitabo eky'eby'omu mirembe gya basse kabaka ba Yuda?
19 Ne bamwekobaanira mu Yerusaalemi; n'addukira e Lakisi: naye ne batuma Erakisi okumugoberera ne bamuttira eyo.
20 Ne bamuleetera ku mbalaasi: n'aziikibwa mu Yerusaalemi wamu ne bajjajjaabe mu kibuga kya Dawudi.
21 Awo abantu bonna aba Yuda ne batwala Azaliya eyali yaakamaze emyaka kkumi na mukaaga, ne bamufuula kabaka mu kifo kya kitaawe Amaziya.
22 Ye yazimba Erasi n'akizza eri Yuda, kabaka ng'amaze okwebakira awamu ne bajjajjaabe.
23 Mu mwaka ogw'ekkumi n'etaano ogwa Amaziya mutabani wa Yowaasi kabaka wa Yuda Yerobowaamu mutabani wa Yowaasi kabaka wa Isiraeri n'atanula okufuga mu Samaliya, n'afugira emyaka amakumi ana mu gumu.
24 N'akola ebyali mu maaso ga Mukama ebibi: teyava mu bibi byonna ebya Yerobowaamu mutabani wa Nebati bye yayonoonyesa Isiraeri.
25 Yazzaayo ensalo ya Isiraeri okuva awayingirirwa e Kamasi okutuuka ku nnyanja eya Alaba, ng'ekigambo bwe kyali ekya Mukama Katonda wa Isiraeri kye yayogerera mu mukono gw'omuddu we Yona mutabani wa Amitayi nnabbi ow'e Gasukeferi.
26 Kubanga Mukama n'alaba okubonyabonyezebwa kwa Isiraeri, nga kuzibu nnyo: kubanga tewaali eyasibibwa newakubadde ataasibibwa, wadde omubeezi eri Isiraeri.
27 Mukama n'atayogera ng'alisangula erinnya lya Isiraeri okuva wansi w'eggulu: naye n'abalokolera mu mukono gwa Yerobowaamu mutabani wa Yowaasi.
28 Era ebikolwa ebirala byonna ebya Yerobowaamu ne byonna bye yakola n'amaanyi ge bwe yalwana ne bwe yakomezaawo Isiraeri Ddamasiko ne Kamasi ebyabanga ebya Yuda, tebyawandiikibwa mu kitabo eky'eby'omu mirembe gya bassekabaka ba Isiraeri?
29 Yerobowaamu ne yeebakira wamu ne bajjajjaabe, be bassekabaka ba Isiraeri; Zekkaliya mutabani we n'afuga mu kifo kye.


text:
Chapter 15
1 Awo amangu ago bwe bwakya enkya, bakabona abakulu n'abakadde n'abawandiisi n'ab'omu lukiiko bonna ne bateesa, ne basiba Yesu, ne bamutwala, ne bamuwaayo eri Piraato.
2 Awo Piraato n'amubuuza nti Ggwe Kabaka w'Abayudaaya? Bwe yaddamu n'amugamba nti Ggwe oyogedde.
3 Awo bakabona abakulu ne bamuloopa ebigambo bingi.
4 Awo Piraato n'amubuuza nate, ng'agamba nti Toyanukula n'akatono? laba ebigambo bingi bye bakuloopa.
5 Naye Yesu n'ataddamu nate kigambo; Piraato n'okwewuunya ne yeewuunya.
6 Awo ku mbaga yabateeranga omusibe omu gwe baamusaba.
7 Awo waaliwo omu ayitibwa Balaba, eyasibibwa n'abo abaajeema abatta abantu mu kujeema okwo.
8 Awo ekibiina ne kirinnya ne kitanula okumusaba okubakola nga bwe yabakolanga.
9 Awo Piraato n'abaddamu, ng'agamba nti Mwagala mbateere Kabaka w'Abayudaaya?
10 Kubanga yategeera nga bakabona abakulu baamuweesezzaayo buggya.
11 Naye bakabona abakulu ne baweerera ekibiina nti Balaba gw'aba abateera.
12 Awo Piraato n'addamu nate n'abagamba, nti Kale nnaamukola ntya gwe muyita Kabaka w'Abayudaaya?
13 Awo ne boogerera waggulu nate nti Mukomerere.
14 Awo Piraato n'abagamba nti Kazzi kibi ki ky'akoze? Naye ne beeyongera nnyo okwogerera waggulu nti Mukomerere.
15 Awo Piraato bwe yali ayagala okusanyusa ekibiina, n'abateera Balaba, n'awaayo Yesu okukomererwa ng'amaze okumukuba.
16 Awo basserikale ne bamutwala munda mu luggya oluyitibwa Pulayitoliyo; ne bayita ekitongole kyonna okukuŋŋaana.
17 Ne bamwambaza olugoye olw'effulungu. Ne baluka engule ey'amaggwa ne bagimutikkira;
18 ne batanula okumulamusa nti Mirembe, Kabaka w'Abayudaaya!
19 Ne bamukuba olumuli mu mutwe, ne bamuwandira amalusu, ne bafukamira, ne bamusinza.
20 Awo bwe baamala okumuduulira, ne bamwambulamu olugoye olw'effulungu, ne bamwambaza engoye ze, ne bamutwala ne bamufulumya okumukomerera.
21 Ne bawaliriza omuntu eyali ayita, Simooni ow'e Kuleene, ng'ava mu kyalo, kitaawe wa Alegezanda ne Luufo, okugenda nabo okwetikka omusalaba gwe.
22 Ne bamuleeta mu kifo Gologoosa, okutegeezebwa kwakyo nti Kifo kya kiwanga.
23 Ne bamuwa omwenge ogutabuddwamu envumbo: naye ye n'atagukkiriza.
24 Awo ne bamukomerera, ne bagabana ebyambalo bye, nga babikubirako obululu; buli muntu ky'anaatwala.
25 Awo essaawa zaali ziri ssatu, ne bamukomerera.
26 Awo ebbaluwa ey'omusango gwe n'ewandiikibwa waggulu nti KABAKA W'ABAYUDAAYA.
27 Era n'abanyazi babiri ne babakomerera wamu naye; omu ku mukono gwe ogwa ddyo, n'omulala ku gwa kkono.
28 Olwo ekyawandiikibwa ne kituukirira, ekigamba nti N'abalirwa awamu n'abasobya:
29 Awo abaali bayita ne bamuvuma nga banyeenya emitwe gyabwe, nga bagamba nti So, ggwe amenya yeekaalu n'ogizimbira ennaku essatu,
30 weerokole, ove ku musalaba.
31 Era bakabona abakulu ne baduula bwe batyo n'abawandiisi bokka na bokka ne bagamba nti Yalokola balala; tayinza kwerokola yekka.
32 Kristo Kabaka wa Isiraeri ave kaakano ku musalaba, tulyoke tulabe tukkirize. Ne bali abaakomererwa naye ne bamuvuma.
33 Awo essaawa bwe zaali ziri mukaaga ne waba ekizikiza ku nsi yonna okutuusa ku ssaawa ey'omwenda.
34 Awo mu ssaawa ey'omwenda Yesu n'akaaba n'eddoboozi ddene nti Eroi, Eroi, lama sabakusaani? okutegeezebwa kwakyo nti Katonda wange, Katonda wange, kiki ekikundesezza?
35 Awo abamu ku abo abaali bayimiridde awo bwe baawulira ne bagamba nti Laba, ayita Eriya.
36 Awo omu n'addukana, n'annyika ekisuumwa mu nvinnyo enkaatuufu, n'akissa ku lumuli, n'amuwa okunywa, ng'agamba nti Leka tulabe nga Eriya anajja okumuwanula.
37 Awo Yesu n'akaaba n'eddoboozi ddene n'awaayo obulamu.
38 Awo n'eggigi ly'omu yeekaalu ne liyulikamu wabiri, okuva waggulu okutuuka wansi.
39 Awo omwami w'ekitongole eyali ayimiridde awo ng'amwolekedde bwe yalaba ng'awaddeyo obulamu bw'atyo, n'agamba nti Mazima omuntu ono abadde Mwana wa Katonda.
40 Era waaliwo walako abakazi nga balengera: mu abo waaliwo ne Malyamu Magudaleene, ne Malyamu nnyina Yakobo omuto ne Yose, ne Saalome;
41 abo bwe yali mu Ggaliraaya be baayitanga naye nga bamuweereza; n'abakazi abalala bangi abaalinnya naye e Yerusaalemi.
42 Awo bwe bwawungeera, kubanga lwali lunaku lwa Kuteekateeka, lwe lunaku olusooka ssabbiiti,
43 Yusufu ow'e Alimasaya, omukulu ateesa ow'ekitiibwa, era eyasuubiranga yennyini obwakabaka bwa Katonda; n'aguma n'ayingira eri Piraato nga tatya, n'asaba omulambo gwa Yesu.
44 Awo Piraato ne yeewuunya bw'afudde amangu, n'ayita omwami w'ekitongole n'amubuuza oba ng'ekiseera kiyiseewo yaakafiira.
45 Awo bwe yakiwulira okuva eri omwami, n'awa Yusufu omulambo.
46 Ye n'agula olugoye olw'ekitaani, n'amuwanula, n'amuzinga mu lugoye olw'ekitaani olwo, n'amussa mu ntaana eyasimwa mu lwazi, n'ayiringisiza ejjinja ku mulyango gw'entaana.
47 Malyamu Magudaleene ne Malyamu nnyina Yose ne balaba we yateebwa.


text:
Bya Samson ssemakadde
Baza Holding 2-2 Artland FC
Mutundwe Lions 1-1 Saints
Vula 2-3 Lweza
EYALIKO looya wa FUFA, Muhammed Bazirengedde ayambye ttiimu ye, Artland FC okufunayo akabonero bw’evudde emabega okugwa amaliri ne Baza Holdings.
Bazirengedde ye maneja, kapiteeni sso ng’era musambi mu ttiimu eno, yasoose kuyingira ng’omuzannyi mu kitundu ekisooka wabula bwe yalabye Baza Holdings ebakulembedde ne ggoolo 2-0 n’asalawo afulume asobole okugiduumira obulungi ng’ali bweru wa kisaawe.
Okuvaamu kwe kwayambye kuba ebiragiro obwedda byawa byayambye Artland okuteeba ggoolo bbiri okukkakkana nga balemaganye (2-2) n’evaayo n’akabonero.
Baabadde ku kisaawe kya Villa Park, mu mpaka za Big League. Artland eri mu kifo kyamusanvu n’obubonero mwenda ate Baza Holdings eri mu kyakubiri n’obubonero16.
Mu mirala egyazannyiddwa, Mutundwe Lions yalemaganye ne Saints (1-1) ate Lweza n’ewangula Vula (3-2) n’ewanula Baza Holding ku ntikko ya liigi eno, era kati egikulembedde n’obubonero 18.


text:
BYA MADINAH NALWANGA
KU Ssande abakyala lwe bakuza olunaku lwabwe mu nsi yonna ng'akabonero akalaga obukulu bwe balina.
Sheikhat Mastulah Nakanwagi, owa Rama Educational Centre agamba nti kirungi abakyala okusanyukira olunaku luno kuba kiraga amaanyi n’obukulu Allah ge yabawa mu nsi eno.
Okukuza olunaku lw'abakyala tekitegeeza kweweebuula. Abakyala kirungi ne bakola ebintu ebibakuuma nga bakyala bansa basobole okwongera okuweebwa ekitiibwa.
1 Okukola ebibaweesa ekitiibwa. Abakyala Abasiraamu bateekeddwa okwambala engoye empanvu ate nga tezibamiima nga Allah bwe yalagira mu Kulaani. Omukyala bw'ayambala engoye eziraga obwereere bwe, abeera akema abasajja okumwendako.
2 Okutuukiriza obuvunaanyizibwa bw’awaka. Omukyala omufumbo, alina obuvunaanyizibwa bw'alina okutuukiriza ng'okulabirira bba, abaana n’okulaba nga bakulira mu mpisa ennungi ng’ate balina eddiini n’ebirala. Kino omukyala buli lw'akikola abeera azitowa mu maaso ga Allah.
3 Obujama. Obusiraamu butambulira ku buyonjo, omukyala yenna okuweebwa ekitiibwa alina okubeera omuyonjo kuba awatali ekyo abeera tajja kutuukiriza buvunaanyizibwa bwe ekintu ekimufunyisa omusango.
4 Obutatambula. ng'abamuvunaanyizibwako tebamuwadde lukusa. Omukyala yenna teyeefuga kuba mu buto abazadde be bamuvunaanyizibwako ate bw'akula bba y'amubeerako obuvunaanyizibwa.
5 Okwewala eng'ambo. Abakyala abamu balina ekizibu ky’okugeya. Kino nno kibi kuba kibeera kibaweebuula ate era ku lunaku lw’enkomerero, baakuvunaanibwa.
6 Okufumbirwa. Mu Busiraamu omukyala okuweebwa ekitiibwa n’abalibwa ng’ow'omugaso, alina okufumbirwa singa abeera atuuse.
Oyo yenna eyeeyombekera waakuvunaanibwa mu maaso ga Allah.
7 Okufaayo okuyiga eddiini. Omukyala okuyiga eddiini kibeera kikulu nnyo era agiyize abeera azitowa mu maaso ga Allah kuba Omubaka Muhammad S.A.W) yagamba nti bw'osomesa omukazi eddiini obeera osomesezza ggwanga ddamba ekitegeeza nti omukazi avunaanyizibwa okuyigiriza abantu b'omu maka ge naddala abaana eddiini.
Sheikhat Nakanwagi agamba nti, omukyala mutima gwa nsi n’olwekyo alina okwegendereza ku nneeyisa ye y’ensonga lwaki bw'akola ekintu kikola nnyo amawulire okusinga abasajja.


text:
Musajjamukulu ajanjawazza ne Stabua Natoolo abalabi ne banyumirwa.
Bakira buli Stabua ky’akoonako mu luyimba lwe olw’okujanjawaza nga n’ono ky’akola, ate bwe gwatuuse ku kuzina ppakacini ne gujabagira anti obwedda adigida budigizi ng’eno bw’asika empewo mu ngeri egamba nti Stabua obadde wansuba dda naye kati kambeeko kye nneekolera.
Wabula obwedda bakola bino byonna ng’abamu ku balabi bwe bagamba nti Stabua mpolampola muzeeyi tomukutula enkizi.
Baabadde ku Satellite beach e Mukono mu kivvulu kya Irene Namatovu ekya Kuzaala Kujagaana gye buvuddeko.


text:
EKIGENGE ky’okukuba zzaala ne kalata kikomyewo bukomi okuddamu okusenkenya eggwanga lyattu.
Ekimu ku byakyayisa ennyo Yakobo Kasumba ng’omukulu w’eggombolola y’omukulu w’ekibuga e Mengo, kwali kuyigganya abakubi ba zzaala n’okubamalira mu makomera mu myaka gya 40 ne 50.
Mu myaka egyo abantu naddala abavubuka, zzaala muyite beetingi ow’ebiro bino, gwe baali bafudde omulimu ogwa buli lunaku. Bangi zzaala yayongera bwongezi okubaavuwaza n’okubabuguyaza, ate n’abafuula batamiivu era ababbi abakacwano.
Kasumba bwe yalaba nga n’abaana b’amasomero baggweeredde mu kukuba zzaala n’akitegeera nti zzaala afuuse kigenge eky’okudobonkanya eggwanga, kwe kutandikawo ebikwekweto ebikeera okuwenja abakubi ba zzaala ne baggalirwa mu makomera baddemu amagezi.
Ennaku zino ebikwekweto ebikeera okuyigga abakubi ba zzaala (muyite matatu) bizzeemu okukwajja mu bibuga bya Busoga ebitali bimu.
Nga bwe kyalinga ku Kasumba mu Kampala bwe kiri n’e Busoga. Naddala mu biseera bino ebyokuwummula kw’amasomero, abaana bakeera kwefubitika bibanda omukubirwa zzaala ne beekola ekigenyi.
Ng’oggyeeko abavubuka bakireereese abafudde zzaala okuba omulimu gwabwe ogw’enkalakkalira, ekyewuunyisa waliwo n’abaserikale aba poliisi n’amagye abakwatibwa nga nabo bali mu kalata.
Embeera eno teri Busoga yokka naye kati yeesaasaanidde ebitundu by’eggwanga ebitali bimu.
Olw’okuba ebika bya zzaala ebimu gavumenti ebifunamu ssente ez’emisolo, kati awo omuligito we gweyongeredde okujabagira. Anti kirabika gavumenti tevuddeeyo na maanyi gonna okulwanyisa okukuba zzaala yenna mpozzi olw’okutya okufiirwa ssente z’omusolo.
So nga lyo eggwanga liri mu katyabaga kennyini singa abakubi ba zzaala baneeyongera obungi era ne balekebwa okuyinaayina. Abantu zzaala bayavuwazza bajja kweyongera obungi abamu bafuuke bazzi ba misango olwo ensi yeeyongere okuggwa eddalu.
Ate n’abaserikale abaalibadde abakuumisa abantu amateeka n’eddembe, kati nabo bwe banawuttukira mu zzaala, olwo gunaaba gujabagidde. Anti ensi eneeba etuuse okugwiira ddala eddalu lyennyini ekkankada.
Sikulimbamu naakatono.


text:
MULI mutya baana bange abali mu layini entuufu ey’obufumbo.Nsiima nnyo emirimu gye mukolera amaka gammwe okulaba nga buli agabeeramu abeera bulungi.
Ng’omuntu omukulu afaayo ennyo ku nsonga z’amaka, situula wange ntende bwe ndaba nga waliwo ensonga ezitakutte kkubo ttuufu.
Omulamwa gwa leero gwa kukola na kusindiikiriza bwavu mu maka gammwe mu mwaka guno omupya. Eby’okudda mu kuliisa ebijanjaalo empiso mbasaba mubirekere abo ab’obusa abatalina buvunaanyizibwa nga bwammwe.
Mwesibe bbiri ng’abakyala abafumbo nga mutetenkanya mu ngeri yonna esoboka okulaba ng’ensonga y’ensimbi mugisalira amagezi.
Amaka okunyuma, okukkaanya n’okusigala ku mulamwa nga mu nsawo mulimu akantu. Naye bwe mubulamu akasente mwana wange ensonga zonna zicankalana nga n’ennyombo tezibulamu.
Mulimu gwammwe okuvaayo okukubiriza bannammwe okukola emirimu egivaamu ensimbi. Abasajja bangi eby’okukola babizannyiddemu nnyo. Bangi beenyigidde mu kuzannya zzaala ekimu ku bireese obwavu mu maka.Abalala bawoomerwa otwenge ne gutuuka n’okubaggya mu layini. Buvunaanyizibwa bwo ng’omukyala okulaba nga munno omuyamba okuva mu mbeera eno.
Kuno kw’ogatta abawoomerwa omwenge ne batuuka n’okusula mu birabo.Omuze guno singa tovaayo ng’omukyala okugulwanyisa amaka go gandifuuka olufumo.
Ekifuufu kiri nti abasajja bangi tebalina mirimu naye kya magezi okutuula awamu ng’abafumbo ne musalawo eky’okukola.
Emirimu mingi gye musobola okukola ng’abakyala nga muli wamu ne muvaamu ensimbi eziyimirizaawo amaka omusajja ne bw’aba takola. Ne bw’oba ng’oli mukyala wa waka.
Eby’okulowooleza mu kulera engalo, okusosola enjala n’okulindirira omusajja aleete buli kimu kye kiseera okukikomya.
Mukozese omwaka guno okutondawo essuula empya mu maka gammwe nga mugagobamu embeera embi. Akuume


text:
Ekyabalamuzi
Chapter 11
1 Era Yefusa Omugireyaadi yali musajja wa maanyi muzira, era yali mwana w'omwenzi: Gireyaadi ye yazaala Yefusa.
2 Omukazi ow'e Gireyaadi n'amuzaalira abaana ab'obulenzi; abaana ba mukazi we bwe baakula, ne bagoba Yefusa; ne bamugamba nti Tolisika mu nnyumba ya kitaffe; kubanga gw'oli mwana wa mukazi mulala.
3 Awo Yefusa n'alyoka adduka baganda be, n’abeera mu nsi ye Tobu: abasajja abataliiko kye bagasa ne bakuŋŋaana eri Yefusa, ne batabaalanga naye.
4 Awo olwatuuka ekiseera bwe kyayitawo abaana ba Amoni ne balwana ne Isiraeri.
5 Awo olwatuuka abaana ba Amoni bwe baalwana ne Isiraeri, abakadde ab'e Gireyaadi ne bagenda okukima Yefusa okumuggya mu nsi ye, Tobu:
6 ne bagamba Yefusa nti Jjangu obeere omukulu waffe, tulwane n'abaana ba Amoni.
7 ne bagamba Yefusa nti Jjangu obeere omukulu waffe, tulwane n'abaana ba Amoni.
8 Abakadde ab'e Gireyaadi ne bagamba Yefusa nti Kyetuvudde tukukyukira nate kaakano ogende naffe olwane n'abaana ba Amoni, naawe oliba mukulu waffe afuga bonna abatuula mu Gireyaadi.
9 Yefusa n'agamba abakadde ab'e Gireyaadi nti Bwe mulinkomyawo ewaffe okulwana n'abaana ba Amoni Mukama n'abagabula mu maaso gange, ndiba mukulu wammwe?
10 Abakadde We Gireyaadi ne bagamba Yefusa nti Mukama ye anaabanga omujulirwa wakati waffe; mazima n'ekigambo kyo bwe kiriba bwe tulikola bwe tutyo.
11 Awo Yefusa n'alyoka agenda n'abakadde ab'e Gireyaadi, abantu ne bamufuula omukulu waabwe abafuga: Yefusa n'ayogera ebigambo bye byonna mu maaso ga Mukama mu Mizupa.
12 Awo Yefusa n'atuma ababaka eri kabaka w'abaana ba Amoni ng'ayogera nti Gw'olina ki nange, ekikuleese gye ndi okulwanyisa ensi yange?
13 Kabaka w'abaana ba Amoni n'addamu ababaka ba Yefusa nti Kubanga Isiraeri yanziyako ensi yange bwe yayambuka okuva mu Misiri, okuva ku Alunoni okutuuka ku Yabboki ne ku Yoludaani: kale kaakano zizze ensi ezo lwa mirembe.
14 Yefusa n'atuma nate ababaka eri kabaka w'abaana ba Amoni.
15 n'abagamba nti Yefusa bw'ayogera bw'atyo nti Isiraeri teyanyaga nsi ya Mowaabu, newakubadde ensi y'abaana ba Amoni:
16 naye bwe baayambuka okuva mu Misiri, Isiraeri bwe yali ayita mu ddungu okutuuka ku Nnyanja Emmyufu, n'atuuka e Kadesi;
17 Isiraeri n'alyoka atuma ababaka eri kabaka wa Edomu ng'ayogera nti Nkwegayirira, ka mpite mu nsi yo: naye kabaka wa Edomu n'atawulira: Era n'atumira bw'atyo kabaka wa Mowaabu: naye n'atayagala: Isiraeri n'atuula mu Kadesi.
18 Awo n'alyoka ayita mu ddungu ne yeetooloola ensi ya Edomu n'ensi ya Mowaabu, n'atuuka ku luuyi lw'ensi ya Mowaabu olw'ebuvanjuba, ne basiisira emitala wa Alunoni; naye ne batatuuka mu nsalo ya Mowaabu, kubanga Alunoni gwali nsalo ya Mowaabu:
19 Isiraeri n'atuma ababaka eri Sikoni kabaka w'Abamoli, kabaka w’e Kesuboni; Isiraeri n'amugamba nti Tukwegayirira; ka tuyitemu nsi yo ŋŋende mu kifo kyange.
20 Naye Sikoni n'ateesiga Isiraeri kuyita mu nsalo ye; naye Sikoni n'akuŋŋaanya abantu be bonna n'asiisira mu Yakazi, n'alwana ne Isiraeri:
21 Mukama Katonda wa Isiraeri; n'agabula Sikoni n'abantu be bonna mu mukono gwa Isiraeri; ne babatta: Isiraeri n'alyoka alya ensi yonna ey'Abamoli, be baatuula mu nsi eyo.
22 Ne balya ensalo yonna ey'Abamoli, okuva ku Alunoni okutuuka ku Yabboki, era okuva mu ddungu okutuuka ku Yoludaani.
23 Kale kaakano Mukama Katonda wa Isiraeri, yagobamu Abamoli mu maaso g'abantu be Isiraeri, naawe wandibalidde?
24 Tolirya nsi katonda wo Kemosi gy'akuwa okulya? Naffe bwe tutyo bonna Mukama Katonda waffe be yagobamu mu maaso gaffe, eyo gye tulirya.
25 Ne kaakano gw'osinga Balaki mutabani wa ZipoIi, kabaka wa Mowaabu, n'akatono? yali awakanyeeko ne Isiraeri; oba yali alwaayeeko nabo?
26 Isiraeri bwe yali atuula mu Kesuboni n'ebyalo byakyo, ne mu Aloweri n'ebyalo byakyo, ne mu bibuga byonna ebiri ku mabbali ga Alunoni, emyaka ebikumi bisatu; ekyabalobera ki okubiddamu okubirya mu kiseera ekyo?
27 Kale nze sikwonoonanga, naye ggwe onsobezza okulwana nange: Mukama, Omulamuzi, alamule leero wakati w'abaana ba Isiraeri n'abaana ba Amoni.
28 Naye kabaka w'abaana ba Amoni n'atawulira bigambo bya Yefusa bye yamutumira.
29 Awo omwoyo gwa Mukama ne gulyoka gujja ku Yefusa, n'ayita mu Gireyaadi ne Manase, n'ayita mu Mizupe eky'omu Gireyaadi, n'ava e Mizupe eky'omu Gireyaadi n'ayita n'agenda eri abaana ba Amoni.
30 Yefusa ne yeeyama eri Mukama obweyamo n'agamba nti Oba ng'oligabulira ddala abaana ba Amoni mu mukono gwange;
31 awo olulituuka, ekintu kyonna ekirifuluma mu nzigi z'ennyumba yange okunsisinkana, bwe ndikomawo emirembe okuva eri abaana ba Amoni, kiriba kya Mukama, nange ndikiwaayo okuba ekiweebwayo ekyokebwa:
32 Awo Yefusa n'ayita n'agenda eri abaana ba Amoni okulwana nabo; Mukama n'abagabula mu mukono gwe.
33 N'abakuba okuva ku Aloweri okutuusa ng'ojja e Minnisi, bye bibuga abiri, n'okutuuka ku Aberukeramimu, n'abatta bangi nnyo: Abaana ba Amoni bwe baajeemulwa bwe batyo mu maaso g'abaana ba Isiraeri:
34 Yefusa n'ajja e Mizupa eri ennyumba ye, era, laba, muwala we n'afuluma okumusisinkana ng'alina ebitaasa era nga bazina: era ye yali omwana we omu; teyalina wa bulenzi newakubadde ow'obuwala wabula ye.
35 Awo olwatuuka bwe yamulaba n'ayuzaayuza engoye ze n'ayogera nti Zinsanze, muwala wange! onnakuwazizza nnyo, naawe oli ku muwendo gw'abo abanneeraliikiriza: kubanga nayasama akamwa kange eri Mukama, so siyinza kuddirira.
36 N'amugamba nti Kitange, wayasama akamwa ko eri Mukama; nkola ng'ekigambo bwe kyali ekyava mu kamwa ko; kubanga Mukama yakuwalanyizza eggwanga ku balabe bo, abaana ba Amoni.
37 N'agamba kitaawe nti Ekigambo kino kinkolwe: ndekera emyezi ebiri, ŋŋende nserengetere ku nsozi, nkaabire obutamanya bwange musajja, nze ne bannange.
38 N'agamba nti Genda: N'amusiibula amale emyezi ebiri: n'agenda, ye ne banne, n'akaabira obutamanya bwe musajja ne bumukaabisiza eyo ku nsozi.
39 Awo olwatuuka emyezi ebiri bwe gyaggwaako, n'akomawo eri kitaawe, n'amukola ng'obweyamo bwe bwe bwali bwe yeeyama: era yali tannamanya musajja.
40 Ne wabangawo empisa mu Isiraeri, abawala ba Isiraeri okugendanga buli mwaka okujjukira muwala wa Yefusa Omugireyaadi ennaku nnya buli mwaka.


text:
Okuva
Chapter 34
1 Mukama n'agamba Musa nti Weebajjire ebipande bibiri eby'amayinja ebifaanana ng'eby'olubereberye: nange ndiwandiika ku bipande ebigambo ebyali ku bipande eby'olubereberye, bye wamenya.
2 Era enkya obe nga weeteeseteese, olinnye enkya ku lusozi Sinaayi, weeragire okwo gye ndi ku ntikko y'olusozi.
3 So tewaabe muntu alinnya naawe, so n'omuntu yenna aleme okulabikira ku lusozi lwonna lwonna; newakubadde endiga newakubadde ente bireme okuliira mu maaso g'olusozi olwo.
4 N'abajja ebipande bibiri ebifaanana ng'eby'olubereberye; Musa n'agolokoka enkya mu makya, n'alinnya ku lusozi Sinaayi, Mukama nga bwe yamulagidde, n'atwala mu ngalo ze ebipande bibiri eby'amayinja.
5 Mukama n'akkira mu kire, n'ayimirira eyo wamu naye, n'atendera erinnya lya Mukama.
6 Mukama n'ayita mu maaso ge, n'atendera nti Mukama, Mukama, Katonda ajjudde okusaasira era ow'ekisa, alwawo okusunguwala, era alina okusaasira okungi n'amazima amangi;
7 ajjukira okusaasira eri abantu enkumi n'enkumi, asonyiwa obutali butuukirivu n'okwonoona n'ekibi: era atalimuggyako omusango n'akatono oyo aligubaako; awalana obutali butuukirivu bwa bakitaabwe ku baana baabwe, ne ku baana b'abaana baabwe, ku mirembe egya bannakasatwe n'egya bannakana.
8 Musa n'ayanguwa, n'avuunamya omutwe, n'asinza.
9 N'ayogera nti Bwe mba kaakano nga naalaba ekisa mu maaso go, ai Mukama, Mukama; atambulenga wakati mu ffe, nkwegayiridde; kubanga lye ggwanga eririna ensingo enkakanyavu; era otusonyiwe obutali butuukirivu bwaffe n'okwonoona kwaffe, era otutwale okuba obusika bwo.
10 N'ayogera nti Laba, ndagaana endagaano: mu maaso g'abantu bo bonna naakolanga eby'amagero, ebitakolebwanga mu nsi zonna, newakubadde mu ggwanga lyonna lyonna: n'abantu bonna b'olimu banaalabanga omulimu gwa Mukama, kubanga kye ndikukoza kya ntiisa.
11 Lowooza kino kye nkulagira leero: laba, ngoba mu maaso go Omwamoli, n'Omukanani, n'Omukiiti, n'Omuperizi, n'Omukiivi, n'Omuyebusi.
12 Weekuume wekka, tolagaananga ndagaano n'abo abali mu nsi gy'ogenda, ereme okuba ng'ekyambika wakati mu ggwe:
13 naye mulimenyaamenya ebyoto byabwe, era mulyasayasa empagi zaabwe, era mulitemaatema Baasera baabwe:
14 kubanga toosinzenga Katonda mulala yenna: kubanga Mukama, erinnya lye Waabuggya, ye Katonda ow'obuggya:
15 tolagaananga ndagaano n'abo abali mu nsi, baleme okwenda nga bagoberera bakatonda baabwe, ne babawa ssaddaaka bakatonda baabwe, ne wabaawo akuyita n'olya ku ssaddaaka ye;
16 n'otwalira abaana bo abasajja ku bawala baabwe, abawala baabwe ne bayenda nga bagoberera bakatonda baabwe, ne babayenza abaana bo nga bagoberera bakatonda baabwe,
17 Teweekoleranga bakatonda abasaanuuse.
18 Oneekuumanga embaga ey'emigaati egitazimbulukuswa. Ennaku musanvu onoolyanga emigaati egitazimbulukuswa, nga bwe nnakulagira, mu kiseera ekyalagirwa mu mwezi Abibu: kubanga mu mwezi Abibu mwe waviira mu Misiri.
19 Buli ekinaggulanga enda kyange; n'ensolo zo zonna ennume, eby'olubereberye eby'ente n'eby'endiga.
20 N'omwana omubereberye ogw'endogoyi onoomununulanga n'omwana gw'endiga: era bw'onoobanga toyagala kumununula, onoomenyanga obulago bwayo. Onoonunulanga ababereberye bonna mu baana bo. So tewaabenga eyeeraga eri nze nga taleese kintu.
21 Ennaku omukaaga onookolerangamu emirimu, naye ku lunaku olw'omusanvu onoowummulanga: mu nnaku ze balimirangamu ne mu nnaku ze bakungulirangamu onoowummulanga.
22 Era oneekuumanga embaga eya ssabbiiti, ye y'omwaka omubereberye ogw'eŋŋaano, n'embaga ey'okutereka omwaka nga guweddeko.
23 Emirundi esatu buli mwaka abasajja bo bonna baneeraganga mu maaso ga Mukama Katonda, Katonda wa Isiraeri.
24 Kubanga ndigobamu amawanga mu maaso go, ne ngaziya ensalo zo: so tewaabenga muntu alyegomba ensi yo, bw'onoogendanga okulabika mu maaso ga Mukama Katonda wo emirundi esatu buli mwaka.
25 Towangayo musaayi gwa ssaddaaka yange wamu n'omugaati oguzimbulukuswa; newakubadde ssaddaaka ey'embaga ey'Okuyitako tesigalangako okutuusa enkya.
26 Eby'olubereberye eby'ensi yo ebisooka onoobireetanga mu nnyumba ya Mukama Katonda wo. Tofumbiranga omwana gw'embuzi mu mata ga nnyina waagwo.
27 Mukama n'agamba Musa nti Ggwe wandiika ebigambo ebyo: kuba ebigambo ebyo nga bwe biri bwe ndagaanye bwe ntyo endagaano naawe ne Isiraeri.
28 N'amala eyo wamu ne Mukama ennaku amakumi ana emisana n'ekiro; nga talya mmere so nga tanywa mazzi. N'awandiika ku bipande ebigambo eby'endagaano, amateeka ekkumi.
29 Awo olwatuuka Musa bwe yakka okuva ku lusozi Sinaayi, ebipande bibiri eby'obujulirwa nga biri mu ngalo za Musa, bwe yakka okuva ku lusozi, Musa n'atamanya ng'omubiri ogw'amaaso ge gumasamasa olw'okwogera naye.
30 Alooni n'abaana bonna aba Isiraeri bwe baalaba Musa, laba, omubiri ogw'amaaso ge ne gumasamasa; ne batya okumusemberera.
31 Musa n'abayita; Alooni n'abakulu bonna ab'ekibiina ne badda gy'ali: Musa n'ayogera nabo.
32 Oluvannyuma abaana bonna aba Isiraeri ne basembera: n'abalagira byonna Mukama by'ayogeredde naye ku lusozi Sinaayi.
33 Musa bwe yamala okwogera nabo, n'ateeka eky'okubikka ku maaso ge.
34 Naye Musa bwe yayingiranga mu maaso ga Mukama okwogera naye, n'aggyako eky'okubikka, okutuusa lwe yafulumanga; n'afulumanga n'ayogera n'abaana ba Isiraeri bwe yalagirwanga;
35 abaana ba Isiraeri ne balaba amaaso ga Musa, omubiri ogw'amaaso ge nga gumasamasa : Musa n'azzanga eky'okubikka ku maaso ge, okutuusa lwe yayingiranga okwogera naye.


text:
Essuula 3
1 Tutanula nate okwetendereza fekka? oba twetaaga ebbaluwa, ng'abalala, ez'okutendereza eri mmwe, oba eziva gye muli?
2 Mmwe muli bbaluwa yaffe, ewandiikiddwa mu mitima gyaffe abantu bonna gye bategeera, gye basoma;
3 nga mulabisibwa okuba ebbaluwa ya Kristo, ffe gye twamuweererezaamu, etaawandiikibwa na bwino, wabula Omwoyo gwa Katonda omulamu; si ku bipande eby'amayinja, wabula ku bipande gye mitima egy'omubiri.
4 Era bwe tutyo bwe twesiga Katonda ku bwa Kristo:
5 si kubanga fekka tulina obuyinza, okulowooza ekigambo kyonna nga ekiva gye tuli; naye obuyinza bwaffe buva eri Katonda;
6 era eyatuyinzisa ng'abaweereza b'endagaano empya; si baweereza ba nnukuta, wabula ab’omwoyo: kubanga ennukuta etta; naye omwoyo guleeta obulamu.
7 Naye oba nga okuweereza okw’okufa okwali mu nnukuta, okwasalibwa ku mayinja, kwajjira mu kitiibwa, abaana ba Isiraeri n'okuyinza ne batayinza kwekaliriza maaso ga Musa olw'ekitiibwa ky’amaaso ge; ekyali kigenda akuggwaawo:
8 okuweereza okw'omwoyo tekulisinga kuba na kitiibwa?
9 Kuba oba ng’okuweereza okw'omusango kye kitiibwa, okuweereza okw'obutuukirivu kweyongera nnyo okusukkiriza ekitiibwa.
10 Kubanga ekyaweebwa ekitiibwa tekyakiwebwa mu kigambo kino, olw'ekitiibwa ekisinga ekyo.
11 Kuba oba ng'ekyaggwaawo kyalina ekitiibwa, eky'olubeerera kisinga ennyo okuba n’ekitiibwa.
12 Kale nga bwe tulina essuubi eryenkana awo, twogera n'obuvumu bungi
13 so si nga Musa eyeebikkanga ku maaso ge, abaana ba Isiraeri balemenga okwekaliriza enkomerero y'ekyo ekyali kiggwaawo:
14 naye amagezi gaabwe gaakakanyazibwa: kubanga n'okutuusa leero eky'okubikkako kiri kikyaliwo mu kusomebwa kw'endagaano ey'edda nga tekinnaggibwawo; ekyo kivaawo mu Kristo.
15 Naye n'okutuusa leero, ebya Musa bwe bisomebwa, eky'okubikkako kiri ku mutima gwabwe.
16 Naye bwe gukyukira Mukama waffe, eky'okubikkako kiggibwawo.
17 Naye Mukama waffe gwe Mwoyo: era awaba Omwoyo gwa Mukama waffe we waba eddembe.
18 Naye ffe fenna, bwe tumasamasa ng'endabirwamu ekitiibwa kya Mukama waffe amaaso gaffe nga gaggiddwako eky'okubikkako, tufaananyizibwa engeri eri okuva mu kitiibwa okutuuka mu kitiibwa, nga ku bwa Mukama waffe Omwoyo.


text:
Zabbuli
Chapter 110
1 Mukama agamba mukama wange nti Tuula ku mukono gwange ogwa ddyo, Okutuusa lwe ndifuula abalabe bo entebe y'ebigere byo.
2 Mukama alisindika omuggo ogw'amaanyi go okuva mu Sayuuni: Ggwe fugira wakati mu balabe bo.
3 Abantu bo beewaayo n'omwoyo ogutawalirizibwa ku lunaku olw'obuyinza bwo: Mu bulungi obw'obutukuvu, olina omusulo ogw'obuvubuka bwo, Oguva mu lubuto lw'enkya.
4 Mukama yalayira, so talyejjusa, Nti Ggwe oli kabona emirembe gyonna Ng'engeri ya Merukizeddeeki bw'eri.
5 Mukama ku mukono gwo ogwa ddyo Alifumita bakabaka ku lunaku olw'obusungu bwe.
6 Alisala emisango mu mawanga, Alijjuza ebifo emirambo; Alifumita omutwe mu nsi ennyingi.
7 Alinywa ku nsulo eri mu kkubo: Kyaliva ayimusa omutwe.


text:
Bya DICKSON KULUMBA
ABATAKA abakulu b’ebika basiimye omulimu Katikkiro Charles Peter Mayiga gwakoze Ku masiro e Wamala ne Kasubi wamu n’ekizimbe Masengere nebakubiriza bazzukkulu baabwe bonna obutalekerawo kuwa ttoffaali kuba enkola eno y’egenda okutumbula enkulakulana ey’omugundu mu Buganda.
Omukubiriza w’olukiiko lw’Abataka, Kayiira Gajuule Fredrick Kasibante yagambye nti “ Tukubira bazzukkulu baffe omulanga obutakoowa nkola ya kukungaanya ttofaali kubanga tulabye ng’erina ebirungi bingi ddala bwotunulira omulimu oguli e Wamala, Kasubi ate ne Masengere ng’ate tetwagala kukoma ku kino kyokka wabula n’okuzimba amalwaliro, amasomero, byonna ebyetaaga amaanyi agawamu.
Abo abalaga nti bakooye ettoffaali, mbasaba basirikire muli munda, abakyasobola okutambuza ensonga eno bo bagende mu maaso.
Bano Mayiga yabakulembedde ku lw’okusatu nabalambuza omulimu ogukolebwa mu bifo bino ebisatu nga baatandikidde ku masiro e Wamala ekisangibwa mu ggombolola y’e Nabweru- Kyadondo mu Disitulikiti y’e Wakiso, nebaddako e Kasubi olwo nebakomekkereza n’okulambula Masengere.
Mayiga yanyonyodde nti “ Ekitulesezza Abataka abakulu b’ebika okulaba emirimu gino, Buganda etambulira ku bika n’olwekyo tubadde tulina okubalaga omulimu bazzukkulu baabwe gwebetabyeemu era nga twagala bongere okubakunga okukola ebirala ku mulembe guno.”
EMBEERA KU MASIRO E WAMALA
Bp. Micheal Ssenyimba nga y’akulira okuddabiriza amasiro g’e Wamala yategeezezza Katikkiro n’Abataka abasusse 20 nti omulimu ogusigadde okukolebwa, gwetaaga obukadde 300 okuli okuggula essubi,obukeedo,ebinsambwe,abakozi, ekifo ky’amazzi ekineyambisibwa mu kutangira omuliro n’okuteekawo enteekateeka z’okukuuma essubi obutakutukakutuka.
Mu kiseera kino enjole z’essubi ezisukka 200000 zezakakozesebwa, bbugwe yateekebwa ku masiro gano era Katikkiro nagamba nti enju Batandabezaala- omuli Ssekabaka Ssuuna II, kati temukubisa nkuba, ababeera mu kifo kino bayigirizibwa obukodyo bw’okutaasa omuliro.
KU MASIRO E KASUBI:
Eno Katikkiro n’ekibinja kye bayaniriziddwa Katikkiro w’amasiro gano Ssalongo Edward Mulumba eyagambye nti abataka okusituka okugenda okulambula amasiro kabonero akalaga nti omulimu ogukolebwa bagusiima era betegefu okuguwagira mu ngeri yonna.
Ye Bannalinya Beatrice Namikka ne Getrude Tebattagwabwe babaddeyo era Namikka yawanjagira abataka abalina emirimu egy’okukola ku masiro gano okwanguya okutukkiriza obuvunanyizibwa bwabwe era n'abasaba okulambika abazzukkulu baabwe mu nnono okusobola okukuuma empisa n’ennono za Buganda nga bakwatiza ku Kabaka okukitukiriza.
BATUUKA KU MASENGERE:
Ku kizimbe Masengere ekisangibwa e Bulange- Mmengo, abataka nga bayaniriziddwa Evaristo Seguya ne bammemba abalala aba Buganda Twezimbe,balaze essanyu olw’omulimu ogukoleddwa era nebakakasa nti ekirabo ekigenda okuweebwa Kabaka April 13,2015, kigenda kubeera makula.
Kayemba Kalema nga ye wa Tripple K Investments emu ku kkampuni ezikulembeddemu okuzimba Masengere yagambye ekisigadde ku kizimbe kino, kwekuteeka eby’omunda, okuyoyoota oluggya n’ekikomera wamu n’okumaliriza ekizimbe ekitono.


text:
Bya PADDY BUKENYA
TTIIMU y'Abazungu eyavudde e Norway ejja kuddayo ng'etenda Bannayuganda kucanga ndiba bwe yakubiddwa ey'essomero lya bakateeyamba, erya St. Marys Nsumba SS, ggoolo 2-1.
Abayizi ba St. Mary’s Nsumba SS, erisangoibwa mu ggombolola y'e Kammengo mu Mpigi, baakubye
Abazungu ku Lwokuna.
Christopher Ssemuwemba ne Rado Ngeregeze be baateebedde Nsumba ate Stig, eyabadde kapiteeni,
n'ateebera abagenyi.
Akulira essomero, Sr. Slyvia Namubiru, yasiimye abagenyi okwagala ennyo Uganda n'obuyambi
bwe bazze bawa abayizi be.


text:
Fatou Bensouda nga ono ye ssaabawaabi wa kkooti yensi yonna etuula mu kibuga Hague mu ggwanga lya Netherlands atuuse mu ggwanga.
Bensouda ekimureese wakumala kuno enaku ttaano nga akungaanya obujulizi obunaakozesebwa okuluma eyali omudduumizi wabayekera ba Kony Dominic Ongwen nga ono vunaanibwa emisango egyekuusa ku kutyoboola eddembe ly’obuntu.
Bensouda wakutuukako mu bitundu bya Acholi ne Lango saako ne Teso nga eno abayeekera ba Kony gyebasinga okutigomeza abantu.
Okunoonyereza kuno kwatukuuka nemubitundu bye Congo ne Central African Republic Ongwen gyagambibwa okuba nga yakolerayo ebikolobero.
Ono annyonyodde ku ngeri ongwen gyagenda okuvunaanibwamu .


text:
Essuula 1
1 Paulo, eyayitibwa okuba omutume wa Yesu Kristo olw'okwagala kwa Katonda, ne Sossene ow'oluganda,
2 eri ekkanisa ya Katonda eri mu Kkolinso, abaatukuzibwa mu Kristo Yesu, abaayitibwa okuba abatukuvu, wamu ne bonna abakoowoola erinnya lya Mukama waffe Yesu Kristo mu buli kifo, ye Mukama waabwe era owaffe:
3 ekisa kibeerenga gye muli n'emirembe ebiva eri Katonda Kitaffe, ne Mukama waffe Yesu Kristo.
4 Nneebaza Katonda wange bulijjo ku lwammwe, olw'ekisa kya Katonda kye mwaweerwa mu Kristo Yesu;
5 kubanga mu buli kigambo mwagaggawalira mu ye, mu kwogera kwonna ne mu kutegeera kwonna;
6 ng'okutegeeza kwa Kristo bwe kwanywezebwa mu mmwe:
7 mmwe obutaweebuuka mu kirabo kyonna; nga mulindirira okubikkulibwa kwa Mukama waffe Yesu Kristo;
8 era alibanyweza okutuusa ku nkomerero, obutabaako kya kunenyezebwa ku lunaku lwa Mukama waffe Yesu Kristo.
9 Katonda mwesigwa, eyabayisa okuyingira mu kusseekimu kw'Omwana we Yesu Kristo Mukama waffe.
10 Naye mbeegayirira, ab'oluganda, olw'erinnya lya Mukama waffe Yesu Kristo, mwenna okwogeranga obumu, so okwawukana kulemenga okuba mu mmwe, naye mugattirwenga ddala mu magezi gamu ne mu kulowooza kumu.
11 Kubanga nnabuulirwa ebifa gye muli, baganda bange, abo ab'omu nnyumba ya Kuloowe, ng'eriyo ennyombo mu mmwe.
12 Kye njogedde kye kino nti buli muntu mu mmwe ayogera nti Nze ndi wa Pawulo; nange wa Apolo; nange wa Keefa; nange wa Kristo:
13 Kristo ayawuliddwamu? Pawulo yakomererwa ku lwammwe? oba mwabatizibwa okuyingira mu linnya lya Pawulo?
14 Nneebaza Katonda kubanga sibatizanga muntu yenna mu mmwe, wabula Kulisupo ne Gaayo;
15 omuntu yenna alemenga okwogera nga mwabatizibwa okuyingira mu linnya lyange:
16 Era nnabatiza n'ennyumba ya Suteefana: nate simanyi nga nnabatiza omulala yenna.
17 Kubanga Kristo teyantuma kubatiza, wabula okubuulira Enjiri: si mu magezi ga bigambo, omusalaba gwa Kristo gulemenga okuba ogw'obwereere.
18 Kubanga ekigambo eky'omusalaba bwe busirusiru eri abo ababula; naye eri ffe abalokebwa ge maanyi ga Katonda.
19 Kubanga kyawandiikibwa nti Ndizikiriza amagezi g'abagezigezi, N'obukabakaba bw'abakabakaba ndibuggyawo.
20 Omugezigezi aluwa? omuwaadiisi aluwa? omuwakanyi ow'omu nsi muno aluwa? Katonda teyasiruwaza magezi ga nsi?
21 Kubanga mu magezi ga Katonda ensi olw'amagezi gaayo bw'etaategeera Katonda, Katonda n'asiima olw'obusirusiru obw'okubuulira okwo okulokola abo abakkiriza.
22 Kubanga Abayudaaya basaba obubonero, n'Abayonaani banoonya amagezi:
23 naye ffe tubuulira Kristo eyakomererwa, eri Abayudaaya nkonge, n'eri ab'amawanga busirusiru;
24 naye eri abo abayite Abayudaaya era n'Abayonaani, Kristo maanyi ga Katonda, era magezi ga Katonda.
25 Kubanga obusirusiru bwa Katonda businga abantu amagezi; n'obunafu bwa Katonda businga abantu amaanyi.
26 Kubanga mutunuulire okuyitibwa kwammwe, ab'oluganda, ng'ab'amagezi ag'omubiri si bangi abayitibwa, ab'amaanyi si bangi, ab'ekitiibwa si bangi:
27 naye Katonda yalonda ebisirusiru eby'ensi, abagezigezi abakwase ensonyi; era Katonda yalonda ebinafu eby'ensi, akwase ensonyi eby'amaanyi;
28 n'ebikopi by'ensi n'ebinyoomebwa Katonda yabironda era n'ebitaliiwo, aggyewo ebiriwo:
29 omubiri gwonna gulemenga okwenyumiriza mu maaso ga Katonda.
30 Naye ku bw'oyo mmwe muli mu Kristo Yesu, eyafuuka amagezi gye tuli okuva eri Katonda, era n'obutuukirivu n'okutukuzibwa, n'okununulibwa:
31 nga bwe kyawandiikibwa nti Eyeenyumiriza, yeenyumiririzenga mu Mukama.


text:
Essuula 1
1 Ekitabo eky'olubereberye nnakikola, munnange Teefiro, ekya byonna Yesu bye yasooka okukola n'okuyigiriza,
2 okutuusa ku lunaku luli bwe yamala okulagira ku bw'Omwoyo Omutukuvu abatume be yalonda n'atwalibwa mu ggulu.
3 Bwe yamala okubonyaabonyezebwa ne yeeraga mu bo nga mulamu, mu bubonero bungi, ng'abalabikira ebbanga ly'ennaku amakumi ana, ng'ayogera eby'obwakabaka bwa Katonda.
4 Awo bwe yakuŋŋaana nabo n'abalagira baleme okuva mu Yerusaalemi, naye balindirire okusuubiza kwa Kitaawe kwe baawulira gy'ali:
5 kubanga Yokaana yabatiza n'amazzi; naye mmwe mulibatizibwa n'Omwoyo Omutukuvu mu nnaku si nnyingi.
6 Awo bwe baakuŋŋaana ne bamubuuza nga bagamba nti Mukama waffe, mu biro bino mw'onookomezaawo obwakabaka eri Isiraeri?
7 N'abagamba nti Si kwammwe okumanya entuuko newakubadde ebiro, Kitaffe bye yateeka mu buyinza bwe ye.
8 Naye muliweebwa amaanyi, Omwoyo Omutukuvu bw'alimala okujja ku mmwe, nammwe munaabanga bajulirwa bange mu Yerusaalemi ne mu Buyudaaya bwonna ne mu Samaliya, n'okutuusa ku nkomerero y'ensi.
9 Bwe yamala okwogera ebyo, nga batunuulira, n'asitulibwa, ekire ne kimutoola okumuggya mu maaso gaabwe.
10 Bwe baali beekaliriza amaaso mu ggulu bw'agenda, laba, abantu babiri ne bayimirira kumpi nabo nga bambadde engoye ezitukula;
11 abaayogera nti Abantu b’e Ggaliraaya kiki ekibayimiriza nga mutunuulira mu ggulu? Oyo Yesu abaggiddwako okutwalibwa mu ggulu alijja bw'atyo nga bwe mumulabye ng'agenda mu ggulu.
12 Ne bakomawo e Yerusaalemi okuva ku lusozi oluyitibwa olwa Zeyituuni, oluli okumpi ne Yerusaalemi ng'olugendo olw'oku ssabbiiti.
13 Awo bwe baayingira ne balinnya mu kisenge ekya waggulu, we baatuulanga; Peetero ne Yokaana ne Yakobo ne Andereya, Firipo ne Tomasi, Battolomaayo ne Matayo, Yakobo omwana wa Alufaayo, ne Simooni Zerote, ne Yuda omwana wa Yakobo.
14 Abo bonna baali nga banyiikira n'omwoyo gumu mu kusaba, wamu n'abakazi ne Malyamu nnyina Yesu, ne baganda be.
15 Mu nnaku ezo Peetero n'ayimirira wakati mu b'oluganda n’ayogera (ekibiina ky'abantu abaakuŋŋaana baali nga kikumi mu abiri) nti
16 Abasajja ab'oluganda, kyagwana ekyawandiikibwa kituukiririzibwe, Omwoyo Omutukuvu kye yayogera edda mu kamwa ka Dawudi, ku Yuda, eyali omusaale waabwe abaakwata Yesu;
17 kubanga yabalirwa wamu naffe, n'aweebwa omugabo gw'okuweereza kuno.
18 (Oyo n'agula ennimiro n'empeera ey'obubi bwe; n'agwa nga yeevuunise, n'ayabikamu wakati, ebyenda byonna ne biyiika.
19 Ne kitegeerekeka eri abo bonna abaali mu Yerusaalemi: ennimiro eyo mu lulimi lwabwe n'okuyitibwa n'eyitibwa Akerudama, ye nnimiro ey'omusaayi.)
20 Kubanga kyawandiikibwa mu kitabo kya Zabbuli nti Ekibanja kye kizike, So kireme okubeerangamu omuntu: era nti Obukulu bwe buweebwe omulala.
21 Kale kigwanye mu bantu abaayitanga naffe mu biro byonna bwe yayingiranga n'avanga gye tuli Mukama waffe Yesu
22 okuva ku kubatiza kwa Yokaana okutuusa ku lunaku lwe yatuggibwako, omu ku abo abeere omujulirwa w'okuzuukira kwe awamu naffe.
23 Ne baloada babiri, Yusufu ayitibwa Balusaba, n'atuumibwa nate erinnya Yusito, ne Matiya.
24 Ne basaba, ne bagamba nti Ggwe, Mukama waffe, amanyi emitima gy'abantu bonna, lagako omu gw'olonze ku bano bombi,
25 aweebwe ekifo ky'okuweereza okwo n'obutume, Yuda bwe yasubwa agende mu kifo kye ye.
26 Ne babakubira obululu; akalulu ne kagwa ku Matiya; n’abalirwa wamu n'abatume ekkumi n'omu.


text:
Okukungubaga
Chapter 1
1 Ekibuga nga kitudde kyokka ekyajjulanga abantu! Nga kifuuse okuba nga nnamwandu! Ekyabanga omukulu mu mawanga, omumbejja mu masaza, Nga kifuuse kya musolo!
2 Akaaba nnyo nnyini ekiro n'amaziga ge gali ku matama ge; Mu baganzi be bonna talina n'omu wa kumusanyusa: Mikwano gye gyonna bamukuusakuusizza, Bafuuse abalabe be.
3 Yuda agenze mu busibe olw'okubonyaabonyezebwa n'olw'obuddu obuzito; Abeera mu bannaggwanga, talaba kiwummulo: Bonna abamuyigganya bamukwatira wabi.
4 Amakubo ga Sayuuni gakaaba, kubanga tewali ajja eri okukuŋŋaana okutukuvu; Emiryango gye gyonna girekeddwawo, bakabona be basinda: Bawala be baliko obuyinike, naye yennyini abalagalwa.
5 Abalabe be bafuuse omutwe, abamukyawa balabye omukisa; Kubanga Mukama amubonyaabonyezza olw'olufulube lw'ebyonoono bye: Abaana be abato bagenze mu kusibibwa mu maaso g'omulabe.
6 Era omuwala wa Sayuuni afiiriddwa obukulu bwe bwonna: Abakungu be bafuuse ng'ennangaazi ezitalaba muddo, Era bagenze nga tebalina maanyi mu maaso g'oyo ayigganya.
7 Yerusaalemi ajjukirira mu nnaku ez'okulabiramu ennaku n'obuyinike Ebintu bye byonna ebisanyusa, ebyabangawo okuva mu nnaku ez'edda: Abantu be bwe baagwa mu mukono gw'omulabe, so nga tewali amuyamba, Abalabe baamulaba ne bakudaalira okuziika kwe.
8 Yerusaalemi yayonoona nnyo nnyini, kyavudde afuuka ng'ekintu ekitali kirongoofu: Bonna abaamussangamu ekitiibwa bamunyoomye, kubanga balabye ensonyize: Weewaawo, assa ekikkowe n'akyuka ennyuma.
9 Empitambi ye yali mu birenge bye; teyajjukira nkomerero ye ya luvannyuma; Kyavudde akkakkanyizibwa ddala; talina amusanyusa: Ai Mukama, tunuulira okubonyaabonyezebwa kwange; kubanga omulabe yeegulumizizza.
10 Omulabe agolodde omukono gwe ku bintu bye byonna ebisanyusa: Kubanga alabye nga bannaggwanga bayingidde mu kifo kye ekitukuvu. Be walagirako baleme okuyingiranga mu kibiina kyo.
11 Abantu be bonna bassa ebikkowe, banoonya emmere; Bawaddeyo ebintu byabwe ebisanyusa okugula emmere okuweezaweeza emmeeme yaabwe: Tunula, ai Mukama, olabe; kubanga nfuuse ataliiko ky'agasa.
12 Temufaayo, mmwe mwenna abayitawo? Mutunule mulabe oba nga waliwo obuyinike bwonna obwenkana obuyinike bwange obukoleddwa nze, Mukama bw'ambonyaabonyezezza ku lunaku olw'ekiruyi kye.
13 Yaweereza omuliro mu magumba gange ng'ayima waggulu, ne gugawangula: Ategedde ebigere byange ekitimba, anzizizza ennyuma, Andeeseeko okuwuubaala n'okuzirika n'okuyongobera okuzibya obudde.
14 Ekikoligo ky'ebyonoono byange omukono gwe gwe gukisibye; Byezinzezinze, birinnye ku nsingo yange; amazeewo amaanyi gange: Mukama angabudde mu mikono gy'abo be siyinza kuyimirira mu maaso gaabwe.
15 Mukama anyoomye abasajja bange bonna ab'amaanyi wakati mu nze; Ankuŋŋaanyirizzaako okukuŋŋaana okutukuvu okubetenta abalenzi bange: Mukama asambye omuwala wa Yuda atamanyi musajja nga mu ssogolero.
16 Olw'ebyo kyenvudde nkaaba amaziga; eriiso lyange, eriiso lyange likulukuta amazzi; Kubanga omukubagiza eyandisanyusizza emmeeme yange andi wala: Abaana bange balekeddwawo kubanga omulabe awangudde.
17 Sayuuni ayanjuluza emikono gye; tewali wa kumukubagiza; Mukama alagidde ebya Yakobo abo abamwetoolodde babeere abalabe be: Yerusaalemi ali mu bo ng'ekintu ekitali kirongoofu.
18 Mukama mutuukirivu; kubanga njeemedde ekiragiro kye: Muwulire, mbeegayiridde, mmwe amawanga gonna, mulabe obuyinike bwange: Abawala bange n'abalenzi bange bagenze mu busibe.
19 Nayita baganzi bange, naye ne bannimba: Bakabona bange n'abakadde bange baaweerayo obulamu bwabwe mu kibuga, Nga bwe beenoonyeza emmere okuweezaweeza emmeeme zaabwe.
20 Tunula, ai Mukama; kubanga ndi munaku: emmeeme yange yeeraliikiridde; Omutima gwange gukyuse munda yange; kubanga njeemye nnyo nnyini: Ebweru ekitala kinnyaga, mu nju mulimu ng'okufa.
21 Bawulidde nga nzisa ebikkowe; tewali wa kunkubagiza; Abalabe bange bonna bawulidde ennaku ze ndabye; basanyuse kubanga okireese: Olireeta olunaku lwe walangirira, nabo balifaanana nze.
22 Obubi bwabwe bwonna butuuke mu maaso go; Era obakole bo nga bw'onkoze nze olw'okusobya kwange kwonna: Kubanga ebikkowe bye nzisa bingi, n'omutima gwange guyongobedde.


text:
Abantu mu Magombolola okuli Kakiri, Masuuliita ne Namayumba mu Wakiso baakung’anidde ku kitebe ky’eggombolola e Kakiri okujaguza olunaku lw’abakyala.
Omu ku baana enzaalwa ow’omu kitundu kino, Hussein Kasita Bukenya yategekedde abantu naddala abakyala ekijjulo
ky’okubayozaayoza okutuuka ku lunaku luno
Mu bikujjuko bino mwabaddemu okusika omuguwa, okudduka, okubaka n’empaka z’okulya ezeetabiddwamu Lady Joan, (ku ddyo), Namaganda Kuluthum (wakati) ne Namaganda Eva. Zaawanguddwa Lady Joan (ku ddyo). Mu katono bwafaanana.


text:
Abantu 5 bali mu kwekebejjebwa babyabulamu okulaba oba nga balina ekirwadde kya Marburg oba nedda. Mu bano mulimu 2 okuva mu disitiulikiti y’e Ibanda nga bano beebasoose mu distulikiti eno. Abalwadde abalala 2 bali Mulago, 1 ali Entebbe. Ekirwadde kya Marburg kibadde kimanyiddwa mu distulikiti omuli Kampala, Mpigi ne Kasese.
Okusinzira ku minisitule y'ebyobulamu kati abalondoolwa bawera kumpi 150. Ministule ekubiriza abantu kinomu saako n’amakampuni okubegattako mu kulwanyisa Marburg ne Ebola. Yo kampuni Airtel edduukiridde entekateeka eno nga ewaddeyo amasimu 150 ne airtime okuyamba kubebyobulamu.
Posted 20 hours 49 min ago..
Posted 20 hours 56 min ago..


text:
OMUKUNGU w’e Mmengo avunaanyizibwa ku kukuhhaanya Ettoffaali mu Mukono, Ssaalongo Wilson Mukiibi Muzzanganda akoze akabaga k’okumanyagana n’agabula abantu ne balya n’okunywa ne basindisa bigere.
Omukolo guno ogwasombodde bazzukulu ba Ndugwa abaasobye mu 2,000 gwabadde Nkulagirire - Nakifuma e Mukono mu maka ga kitaawe wa Muzzanganda, Yafeesi Katende.
Gwetabiddwaako minista w’ebyemizannyo e Mmengo, Herbert Ssemakula n’abakungu abalala. Wabula obwedda buli
atuuka ku mukolo ng’aweebwa olupapula lwa Bukedde Ku Ssande ow’enjawulo omuzze mufulumira omugagga n’ebintu by’akoze.
Ssaalongo Muzzanganda wano we yasinzidde n’asaba Aboolugave okukolera awamu bayitimuse ekika kyabwe
eky’Olugave n’akuutira abavubuka okuwa abakulu ekitiibwa.
Minisita w’ebyemizannyo e Mmengo, Herbert Ssemakula yasabye Abagave okwongera okukola ennyo n’asaba Muzzanganda okutema empenda okulaba ng’Aboolugave bayitimuka mu byenfuna n’ebyemizannyo bawangule ku ngabo y’emipiira gy’ebika by’Abaganda.
Muhammed Kakiika omuwanika mu Kisaakaate kya Maama Nnaabagereka eyatonedde Muzeeyi Katende entebe mw’aba
atambulira.


text:
2 Samwiri
Chapter 12
1 Awo Mukama n'atuma Nasani eri Dawudi. N'ajja gy'ali n'amugamba nti Waaliwo abasajja babiri mu kibuga kimu; omu nga mugagga ne munne nga mwavu.
2 Omugagga yalina endiga n'ente nnyingi nnyo nnyini:
3 naye omwavu teyalina kantu wabula akaana k'endiga akaluusi ke yagula n'akalera: ne kakulira wamu naye n'abaana be; kaalyanga ku kamere ke ye, ne kanywa ku ndeku ye ye, ne kagalamira mu kifuba kye ne kaba gy'ali nga muwala we.
4 Awo ne wajja omutambuze eri omugagga oyo, n'alema okutoola ku ndiga ze ye ne ku nte ze ye, okufumbira omutambuze eyajja gy'ali, naye n'atwala omwana gw'endiga ogw'omwavu, n'agufumbira omusajja azze gy'ali.
5 Dawudi n'asunguwalira nnyo omusajja; n'agamba Nasani nti Mukama nga bw'ali omulamu, omusajja eyakola ekyo asaanidde okufa:
6 era alizzaawo omwana gw'endiga emirundi ena, kubanga yakola ekyo, era kubanga teyalina kusaasira.
7 Awo Nasani n'agamba Dawudi nti Ye ggwe. Bw'atyo bw'ayogera Mukama, Katonda wa Isiraeri, nti Nakufukako amafuta okuba kabaka wa Isiraeri ne nkuggya mu mukono gwa Sawulo;
8 ne nkuwa ennyumba ya mukama wo, ne bakazi ba mukama wo ne mbakuwa mu kifuba kyo, ne nkuwa ennyumba ya Isiraeri n'eya Yuda; n'ebyo singa bibadde bitono, nandikwongeddeko bino na bino.
9 Kiki ekikunyoomezza ekigambo kya Mukama okukola ebiri mu maaso ge ebibi? osse Uliya Omukiiti n'ekitala n'otwala mukazi we okuba mukazi wo, n'omutta n'ekitala eky'abaana ba Amoni.
10 Kale nno ekitala tekiivenga mu nnyumba yo ennaku zonna; kubanga onnyoomye nze n'otwala mukazi wa Uliya Omukiiti okuba mukazi wo.
11 Bw'atyo bw'ayogera Mukama nti Laba, ndikuyimusizaako obubi obuliva mu nnyumba yo ggwe, era nditwala bakazibo mu maaso go ne mbawa muliiraanwa wo, era alisula ne bakazi bo mu maaso g'enjuba eno.
12 Kubanga ggwe wakikola mu kyama: naye nze ndikola ekigambo ekyo mu maaso ga Isiraeri yenna ne mu maaso g'enjuba.
13 Awo Dawudi n'agamba Nasani nti Nnyonoonye Mukama. Nasani n'agamba Dawudi nti Mukama naye aggyeewo ekyonoono kyo; toofe.
14 Naye kubanga owadde abalabe ba Mukama ebbanga ddene okuvvoola olw'ekikolwa ekyo, omwana akuzaaliddwa talirema kufa naye.
15 Awo Nasani ne yeddirayo mu nnyumba ye. Awo Mukama n'alwaza omwana muka Uliya gwe yazaalira Dawudi, n'alwala nnyo.
16 Dawudi kyeyava amwegayiririra omwana eri Katonda; Dawudi n'asiiba n'ayingira n'agalamira ku ttaka okukeesa obudde.
17 Awo abakadde ab'omu nnyumba ye ne bagolokoka (ne bayimirira) w'ali, okumuyimusa okuva wansi: naye n'atakkiriza so teyalya mmere nabo.
18 Awo olwatuuka ku lunaku olw'omusanvu omwana n'afa. Abaddu ba Dawudi ne batya okumubuulira omwana ng'afudde: kubanga baayogera nti Laba, omwana bwe yali ng'akyali mulamu ne twogera naye, n'atawulira ddoboozi lyaffe: kale aneeraliikirira atya bwe tunaamubuulira omwana ng'afudde?
19 Naye Dawudi bwe yalaba abaddu be nga boogerera wamu ekyama, Dawudi n'ategeera omwana ng'afudde: Dawudi n'agamba abaddu be nti Omwana afudde? Ne boogera nti Afudde.
20 Awo Dawudi n'ava wansi n'agolokoka n'anaaba n'asaaba amafuta n'awaanyisa ebyambalo bye; n'ajja mu nnyumba ya Mukama n'asinza: n'alyoka ajja mu nnyumba ye; awo bwe yayagala ne bateeka emmere mu maaso ge n'alya.
21 Awo abaddu be ne bamugamba nti Kigambo ki kino ky'okoze? Wasiiba n'okaabira omwana bwe yali ng'akyali mulamu; naye omwana ng'afudde, n'ogolokoka n'olya ku mmere.
22 N'agamba nti Omwana bwe yali ng'akyali mulamu, nasiiba ne nkaaba: kubanga nayogera nti Ani amanyi oba nga Mukama tankwatirwe kisa omwana abe omulamu.
23 Naye kaakano ng'amaze okufa, nandisiibidde ki? nnyinza okumukomyawo? nze ndigenda gy'ali naye ye talikomawo gye ndi.
24 Dawudi n'akubagiza Basuseba mukazi we n'ayingira gy'ali n'asula naye: n'azaala omwana ow'obulenzi n'amutuuma erinnya lye Sulemaani. Mukama n'amwagala;
25 Mukama n'atuma mu mukono gwa Nasani nnabbi, n'amutuuma erinnya lye Yedidiya, ku lwa Mukama.
26 Awo Yowaabu n'alwana ne Labba eky'abaana ba Amoni n'amenya ekibuga kya kabaka.
27 Awo Yowaabu n'atumira Dawudi ababaka n'ayogera nti Nnwanye ne Labba, n'okumenya mmenye ekibuga eky'amazzi.
28 Kale nno kuŋŋaanya abantu bonna abasigaddewo ozingize ekibuga okimenye: nneme okumenya ekibuga ne bakituuma erinnya lyange.
29 Dawudi n'akuŋŋaanya abantu bonna n'agenda e Labba, n'alwana nakyo n'akimenya.
30 N'aggya engule ya kabaka waabwe ku mutwe gwe; n'obuzito bwayo bwali talanta eya zaabu, ne mu yo nga mulimu amayinja ag'omuwendo omungi; n'eteekebwa ku mutwe gwa Dawudi. N'aggyamu omunyago ogw'ekibuga, mungi nnyo nnyini.
31 N'aggyamu abantu abaali omwo, n'abassa wansi w'emisomeeno n'amannyo ag'ekyuma n'embazzi ez'ekyuma, n'abayisa mu kyokero ky'amatoffaali: awo bw'atyo bwe yakola ebibuga byonna eby'abaana ba Amoni. Dawudi n'abantu bonna ne baddayo e Yerusaalemi.


text:
Bya VIVIEN NAKITENDE
Ow’e Wankulukuku yeesozze ensiike y’okuyimba. Atandikidde ku luyimba olulabula abasajja ku nkwata y’abakyala nti balina okugabira abakyala bwe baba baagala essanyu mu mukwano.
Moses Jjingo eyasangiddwa ng’akwata vidiyo ye agamba: Nga nkula nneegombanga nnyo omugenzi Herman Basudde olw’engeri gye yayimbangamu, nga hhamba lumu njagala kuba nga ye mu kuyimba.
Bwe nneezudde ng’ekitone nkirina kwe kusalawo okwesogga ensiike y’emiziki.
Ennyimba kwe ntandikidde kuliko Bw’alinkwata- olulabula abasajja abasooberera abakozi, Mwalabuse olulabula abaami
abakodo nti eby’omukwano babyesonyiwe kuba abakyala baagala kuweebwa,
Nsonyiwa Sarah olw’omwami eyeetondera mukyala we ensobi ze, Munnamasaka n’endala.
Mwalabuse lulaga engeri abawala gye bakwatamu n’okubiibiita abasajja olwo abasajja ne bataba bamukonoggaamu. Lukomekkereza lukubiriza abasajja obutaba bakodo eri bakyala baabwe kuba abakyala okunyirira beetaaga ssente.
Okuyimba nakutandikira mu kkanisa ewaffe e Masaka mu 2009. Wabula mbadde nakuvaako era kati nkomyewo nga luno lwe lutambi lwange olusoose.


text:
Bya MARTIN NDIJJO
OMUYIMBI, Maureen Nantume owa Golden Band ng’ajaguza emyaka munaana ng’akubira abantu emiziki asazeewo okwejjukanya gye nvudde we.
Wano w’asinzidde n’abuulirira abavubuka obutanyooma mirimu ng’erimu ku makubo g’okwekulaakulanya.
Nantume eyasooka okukola obwayaaya nga tannayingira miziki agamba,
“Ekimu ku bintu ebisibye abantu mu bwavu n’okulema okwekulaakulanya kunyooma mirimu abamu nga balowooza nti basomye nnyo tebalina kukola mirimu egy’omuntu waabulijjo”.
Ono twamuguddeko mu bitundu by’e Naalya ng’akwata vidiyo y’oluyimba lwe Kisusunku mw’atadde obubaka buno twayogedde naye era emboozi yaffe yagenze bweti.
Oli otya Maureen?
Ndi bulungi era Mukama akuuma.
Kiki ekiriwo?
Ndi mu kwetegekera ‘Kaalaala mu Kisusunku’ era wondabira ndi mu kumaliriza vidiyo ya Kisusunku nsobole okugisabuukululira abawagizi bange.
Kisusunku otegeeza ki?
Hahaha… lino linnya lya luyimba mwe ntadde obubaka okubuulirira abantu obutanyooma mirimu. Osanga abantu nga bakulembeza bitabo nti baasoma era balina ne diguli naye nga tebalina kye balya kyokka nga waliwo emirimu emitonotono gye basobola okutandikirako nga bwe banoonya egy’ebbeeyi.
Vidiyo yakumazeeko ssente mmeka?
Zisoba mu bukadde mukaaga.
Lwaki ogitaddemu ssente ennyingi bwe zityo?
Njagala vidiyo ey’omulembe. Waliwo kkampuni eyasooka okukwata vidiyo eno wabula baagikwata bubi kwe kusalawo ngiddemu n’abalala.
Weeraba wa mu myaka etaano okuva kati mu nsiike y’okuyimba?
Katonda ng’ampadde obulamu njagala nneeyongere amaanyi mu kuyimba nfuuke nnamba emu era njagala kufuna baana abalina ebitone by’okuyimba mbayambe okubikulaakulaanya abo be balinzirira mu bigere.


text:
2 Ebyomumirembe
Chapter 17
1 Yekosafaati mutabani we n'afuga mu kifo kye, ne yeenyweza okulwana ne Isiraeri.
2 N'ateeka eggye mu bibuga byonna ebiriko enkomera ebya Yuda n'ateeka ebigo mu nsi ya Yuda ne mu bibuga bya Efulayimu, Asa kitaawe bye yalya.
3 Mukama n'aba ne Yekosafaati, kubanga yatambuliranga mu makubo ag'olubereberye aga kitaawe Dawudi n’atagenda eri ba Baali;
4 naye n'agendanga eri Katonda wa kitaawe, n'atambulira mu mateeka ge so si ng'ebikolwa bya Isiraeri bwe byali.
5 Mukama kyeyava anyweza obwakabaka mu mukono gwe; Yuda yenna n'aleetera Yekosafaati ebirabo; n'aba n'obugagga n'ekitiibwa kingi nnyo.
6 Omutima gwe ne gugulumizibwa mu makubo ga Mukama: era n'aggyawo ebifo ebigulumivu ne Baasera mu Yuda.
7 Era mu mwaka ogw'okusatu ogw'okufuga kwe n'atuma abakungu be, Benikayiri ne Obadiya ne Zekkaliya ne Nesaneeri ne Mikaaya okuyigiriza mu bibuga bya Yuda;
8 era wamu nabo Abaleevi, Semaaya ne Nesaniya ne Zebadiya ne Asakeri ne Semiramoosi ne Yekonasaani ne Adoniya ne Tobbiya ne Tobadoniya, Abaleevi; era wamu nabo Erisaama ne Yekolaamu, bakabona.
9 Ne bayigiriza mu Yuda nga balina ekitabo eky'amateeka ga Mukama; ne batambulanga okubuna ebibuga byonna ebya Yuda ne bayigiriza mu bantu.
10 Entiisa ya Mukama n'egwa ku bwakabaka bwonna obw'ensi ezeetoolodde Yuda, n'okulwana ne batalwana ne Yekosafaati.
11 Abamu ku Bafirisuuti ne baleetera Yekosafaati ebirabo ne ffeeza okuba omusolo; era n'Abawalabu ne bamuleetera embuzi, endiga ennume kasanvu mu lusanvu, n'embuzi ennume kasanvu mu lusanvu.
12 Yekosafaati n'aba mukulu nnyo nnyini; n'azimba mu Yuda ebigo n'ebibuga eby'okuterekeramu.
13 Era yalina emirimu mingi mu bibuga bya Yuda; n'abasajja abalwanyi n'abasajja ab'amaanyi abazira mu Yerusaalemi.
14 Era kuno kwe kwali okubalibwa kwabwe ng'ennyumba za bakitaabwe bwe zaali; ku Yuda abaami b'enkumi; Aduna omwami, era wamu naye abasajja ab'amaanyi abazira obusiriivu busatu:
15 n'eyamuddirira Yekakanani omwami, era wamu naye obusiriivu bubiri mu obukumi munaana:
16 n'eyamuddirira Amasiya mutabani wa Zikuli, eyeewaayo ku bubwe eri Mukama; era wamu naye abasajja ab'amaanyi abazira obusiriivu bubiri:
17 ne ku Benyamini; Eriyada omusajja ow'amaanyi omuzira, era wamu naye obusiriivu bubiri, abaakwatanga emitego n'engabo:
18 n'eyamuddirira Yekozabadi, era wamu naye akasiriivu mu obukumi munaana, abeeteeseteese okulwana.
19 Abo be baaweerezanga kabaka, obutassaako abo kabaka be yateeka mu bibuga ebyaliko enkomera okubuna Yuda yonna.


text:
Okubala
Chapter 24
1 Awo Balamu bwe yalaba nga Mukama asiimye okuwa Isiraeri omukisa, n'atagenda, ng'olulala, okunoonya eddogo, naye n'ayolekeza amaaso ge olukoola.
2 Balamu n'ayimusa amaaso ge, n'alaba Isiraeri nga batudde ng'ebika byabwe bwe byali; omwoyo gwa Katonda ne gumujjako.
3 N'agera olugero lwe, n'ayogera nti Balamu, mutabani wa Byoli, ayogera, Era omusajja eyazibwa amaaso ayogera:
4 Ayogera oyo awulira ebigambo bya Katonda, Alaba okwolesebwa kw'Omuyinza w'ebintu byonna, Ng'agwa wansi, n’amaaso ge nga gatunula:
5 Nti Eweema zo nga nnungi, ggwe Yakobo, Ennyumba zo, ggwe Isiraeri!
6 Zeeyaliiridde ng'ebiwonvu, Ng'ensuku eziri ku lubalama lw'omugga, Ng'emiti egy'omugavu Mukama gye yasimba, Ng'emiti emyerezi egiri ku lubalama lw'amazzi.
7 Amazzi ganaakulukutanga okuva mu nsuwa ze. N'ensigo ze zinaabanga awali amazzi amangi, Ne kabaka we anaasinganga Agagi obugulumivu, N'obwakabaka bwe bunaagulumizibwanga.
8 Katonda amuggya mu Misiri; Alina amaanyi ng'ag'embogo. Aliriira ddala amawanga abalabe be, Era alimenyamenya amagumba gaabwe, N'abakuba okubafumita n'obusaale bwe.
9 Yabwama, yagalamira ng'empologoma ennume, Era ng'empologoma enkazi; ani anaamusaggula? Aweebwenga omukisa buli anaakusabiranga omukisa, Era akolimirwenga buli anaakukolimiranga.
10 Awo obusungu bwa Balaki ne bubuubuukira Balamu, n'akuba mu ngalo: Balaki n'agamba Balamu nti Nakuyita okukolimira abalabe bange, era, laba, obasabiridde ddala omukisa emirundi gino gyonsatule.
11 Kale nno dduka oddeyo ewuwo: mbadde njagala okukukuza obeere n'ekitiibwa kingi nnyo; naye, laba, Mukama akuziyizizza okuba n'ekitiibwa.
12 Balamu n'agamba Balaki nti Era saagamba n'ababaka bo be wantumira
13 nti Balaki bw'alyagala okumpa ennyumba ye ng'ejjudde effeeza n'ezaabu, siyinza kuyita ku kigambo kya Mukama, okukola ebirungi newakubadde ebibi, nga nnyima mu magezi gange nze; Mukama ky'anaayogera nange kye nnaayogera?
14 Era kaakano, laba, ŋŋenda eri abantu bange: jjangu nkutegeeze abantu bano bye balikola abantu bo mu nnaku ez'oluvannyuma.
15 N'agera olugero lwe, n'ayogera nti Balamu mutabani wa Byoli ayogera, Era omusajja eyazibwa amaaso ayogera:
16 Oyo ayogera awulira ebigambo bya Katonda. Era amanyi okumanya kw'oyo ali waggulu ennyo, Alaba okwolesebwa kw'Omuyinza w'ebintu byonna, Ng'agwa wansi, n'amaaso ge nga gatunula:
17 Nti Mmulaba, naye si kaakano: Mmutunuulira, naye tandi kumpi: Muliva emmunyeenye mu Yakobo, N'omuggo ogw'obwakabaka guliyimuka mu Isiraeri, Gulikubira ddala ensonda za Mowaabu, Gulimenyera ddala abaana bonna ab'oluyoogaano.
18 Kale Edomu aliba butaka, Era ne Seyiri aliba butaka, abaali abalabe be; Isiraeri ng'akola eby'obuzira.
19 Era muliva mu Yakobo omu aliba n'okufuga, Alizikiriza abalifikkawo mu kibuga.
20 N'atunuulira Amaleki, n'agera olugero lwe n'ayogera nti Amaleki yali wa lubereberye mu mawanga; Naye enkomerero ye ey'oluvannyuma erituuka mu kuzikirira.
21 N'atunuulira Omukeeni, n'agera olugero lwe n'ayogera nti Ekifo kyo eky'okutuulamu kya maanyi, N'ekisu kyo kyateekebwa ku lwazi.
22 Naye Kayini alinyagibwa, Okutuusa Asuli lw'alikutwala mu busibe.
23 N'agera olugero lwe, n'ayogera nti Zitusanze, ani aliba omulamu Katonda bw'alikola kino?
24 Naye ebyombo biriva ku ttale ly'e Kittimu, Biribonereza Asuli, biribonereza ne Eberi, Era naye alituuka mu kuzikirira.
25 Balamu n'agolokoka, n'agenda n'addayo mu kifo kye: ne Balaki n'addayo.